โครงสร้างการจัดการของบริษัท แอดวานซ์ อินโฟร์ เซอร์วิส จำกัด (มหาชน)

8. การจัดการและการกำกับดูแลกิจการ

โครงสร้างการจัดการของบริษัทฯ

คณะกรรมการ

โครงสร้างการจัดการบริษัทฯ ประกอบด้วยคณะกรรมการบริษัท และคณะกรรมการชุดย่อยอีก 4 คณะ
ได้แก่ คณะกรรมการบริหาร คณะกรรมการตรวจสอบ คณะกรรมการกำหนดค่าตอบแทน
และคณะกรรมการสรรหาและกำกับดูแลกิจการ มีรายละเอียดดังต่อไปนี้

(1) คณะกรรมการบริษัท

รายชื่อคณะกรรมการบริษัท

ณ วันที่ 21 กุมภาพันธ์ 2554 คณะกรรมการบริษัท ประกอบด้วยกรรมการจำนวน 11 ท่าน ดังนี้

1. ดร. ไพบูลย์ ลิมปพยอม ประธานกรรมการ และกรรมการอิสระ

2. นายสมประสงค์ บุญยะชัย รองประธานกรรมการ

3. นายอวิรุทธ์ วงศ์พุทธพิทักษ์ ประธานกรรมการตรวจสอบ และกรรมการอิสระ

4. นางทัศนีย์ มโนรถ กรรมการตรวจสอบและกรรมการอิสระ

5. นายสุรศักดิ์ วาจาสิทธิ์ กรรมการตรวจสอบ และกรรมการอิสระ

6. นายดุสิต นนทะนาคร ^(1/) กรรมการ

7. นายแอเลน ลิว ยง เคียง กรรมการ และประธานกรรมการบริหาร

8. นายโยว เอ็ง ชุน กรรมการ

9. นายอึ้ง ชิง-วาห์ กรรมการ และกรรมการบริหาร

10. นายวิกรม ศรีประทักษ์ กรรมการ และรองประธานกรรมการบริหาร

^(1/)ได้รับการแต่งตั้งเป็นกรรมการบริษัท มีผลเมื่อวันที่ 21 กุมภาพันธ์ 2554

กรรมการผู้มีอำนาจลงนามผูกพันบริษัท คือ

นายสมประสงค์ บุญยะชัย นายวิกรม ศรีประทักษ์
กรรมการสองคนนี้ลงลายมือชื่อร่วมกันและประทับตราสำคัญของบริษัทฯ

เลขานุการบริษัท คือ นายองอาจ ทองพิทักษ์สกุล

คณะกรรมการบริษัทมีการประชุมวาระปกติเป็นประจำทุกไตรมาส โดยในปี 2553 มีการประชุมรวม
7 ครั้ง

ขอบเขตอำนาจหน้าที่ของคณะกรรมการบริษัท

1.  ต้องปฏิบัติหน้าที่ให้เป็นไปตามกฎหมาย วัตถุประสงค์และข้อบังคับของบริษัทฯ
    ตลอดจนมติที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัทฯ

2.  กำหนดวิสัยทัศน์ นโยบาย และทิศทางการดำเนินงานของบริษัทฯ
    และกำกับดูแลให้ฝ่ายบริหารดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
    เพื่อเพิ่มมูลค่าสูงสุดให้แก่บริษัทฯ และผู้ถือหุ้น

3.  พิจารณาอนุมัติรายการที่สำคัญ เช่น โครงการลงทุนธุรกิจใหม่, การซื้อขายทรัพย์สิน ฯลฯ
    และการดำเนินการใดๆ ที่กฎหมายกำหนด

4.  พิจารณาอนุมัติและ/หรือให้ความเห็นชอบต่อรายการที่เกี่ยวโยงกันของบริษัทฯ
    และบริษัทย่อยให้เป็นไปตามประกาศ ข้อกำหนด
    และแนวทางปฏิบัติที่เกี่ยวข้องของตลาดหลักทรัพย์แห่งประเทศไทย

5.  ประเมินผลงานของประธานกรรมการบริหาร และกรรมการบริหารอย่างสม่ำเสมอ
    และกำหนดค่าตอบแทน

6.  รับผิดชอบต่อผลประกอบการและการปฏิบัติงานของฝ่ายบริหาร
    โดยให้มีความตั้งใจและความระมัดระวังในการปฏิบัติงาน

7.  ดำเนินการให้ฝ่ายบริหารจัดให้มีระบบบัญชี
    การรายงานทางการเงินและการสอบบัญชีที่เชื่อถือได้
    รวมทั้งดูแลให้มีกระบวนการในการประเมินความเหมาะสมของการควบคุมภายใน
    และการตรวจสอบภายในให้มีประสิทธิภาพและประสิทธิผล การบริหารจัดการความเสี่ยง
    การรายงานทางการเงินและการติดตามผล

8.  ดูแลไม่ให้เกิดปัญหาความขัดแย้งทางผลประโยชน์ระหว่างผู้มีส่วนได้เสียของบริษัทฯ

9.  กำกับดูแลกิจการให้มีการปฏิบัติงานอย่างมีจริยธรรม

10. ทบทวนนโยบายการกำกับดูแลกิจการของบริษัทฯ
    และประเมินผลการปฏิบัติตามนโยบายดังกล่าวเป็นประจำอย่างน้อยปีละ 1 ครั้ง

11. รายงานความรับผิดชอบของตนในการจัดทำรายงานทางการเงิน
    โดยแสดงควบคู่กับรายงานของผู้สอบบัญชีไว้ในรายงานประจำปี และครอบคลุมในเรื่องสำคัญๆ
    ตามนโยบายเรื่องข้อพึงปฏิบัติที่ดีสำหรับกรรมการบริษัทจดทะเบียนของตลาดหลักทรัพย์แห่งประเทศไทย

คณะกรรมการบริษัทได้มอบหมายให้คณะกรรมการบริหารมีอำนาจหน้าที่ในการปฏิบัติงานต่างๆ
โดยมีรายละเอียดการมอบอำนาจตามขอบเขตอำนาจหน้าที่ของคณะกรรมการบริหาร ทั้งนี้
การมอบอำนาจดังกล่าวต้องไม่มีลักษณะเป็นการมอบอำนาจ
หรือมอบอำนาจช่วงที่ทำให้คณะกรรมการบริหาร
หรือผู้รับมอบอำนาจจากคณะกรรมการบริหารสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์อื่นใด (ตามที่สำนักงาน ก.ล.ต.
ประกาศกำหนด) ทำกับบริษัทฯ หรือบริษัทย่อย ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทพิจารณาอนุมัติไว้

(2) คณะกรรมการบริหาร

รายชื่อคณะกรรมการบริหาร ณ วันที่ 31 ธันวาคม 2553 คณะกรรมการบริหาร
ประกอบด้วยกรรมการและผู้บริหาร จำนวน 5 ท่าน มีรายชื่อดังนี้

1. นายแอเลน ลิว ยง เคียง ประธานกรรมการบริหาร

2. นายวิกรม ศรีประทักษ์ รองประธานกรรมการบริหาร

3. นายอารักษ์ ชลธาร์นนท์ กรรมการบริหาร

4. นายคิมห์ สิริทวีชัย^(1/) กรรมการบริหาร

5. นาย อึ้ง ชิง-วาห์ กรรมการบริหาร

^(1/) ได้รับการแต่งตั้งเป็นกรรมการบริหารแทน นางสาวนิจจนันท์ แสนทวีสุข วันที่ 26 มีนาคม
2553

ในปี 2553 คณะกรรมการบริหารมีการประชุมรวม 9 ครั้ง และการประชุมเฉพาะกิจ 1 ครั้ง
โดยมีการรายงานต่อคณะกรรมการบริษัททุกเดือน

ขอบเขตอำนาจหน้าที่ของคณะกรรมการบริหาร

1. กำหนดทิศทางกลยุทธ์ โครงสร้างการบริหารงาน แผนธุรกิจและงบประมาณประจำปีของบริษัทฯ
เพื่อเสนอให้คณะกรรมการบริษัทอนุมัติ

2. กำกับและติดตามผลการดำเนินงานและฐานะการเงินของบริษัทฯ
และรายงานผลการดำเนินงานและฐานะการเงินให้แก่กรรมการบริษัทรับทราบเป็นประจำทุกเดือน

3. พิจารณาสอบทานและอนุมัติรายการเกี่ยวกับการลงทุนและจำหน่ายทรัพย์สิน
การบริหารทรัพยากรบุคคล การเงินและการบริหารเงิน การบริหารงานทั่วไป
และรายการอื่นใดที่เกี่ยวกับธุรกิจของบริษัทฯ
ภายในขอบเขตอำนาจที่ได้รับอนุมัติจากคณะกรรมการบริษัท

4.
คณะกรรมการบริหารอาจมอบอำนาจช่วงให้ผู้บริหารหรือบุคคลใดบุคคลหนึ่งมีอำนาจในการดำเนินการในเรื่องใดเรื่องหนึ่งหรือหลายเรื่องตามที่คณะกรรมการบริหารพิจารณาเห็นสมควรได้
การอนุมัติรายการของคณะกรรมการบริหารและหรือการมอบอำนาจช่วงต้องไม่เป็นการอนุมัติรายการที่เกี่ยวโยงกันหรือรายการที่อาจมีความขัดแย้งทางผลประโยชน์
หรือรายการที่คณะกรรมการบริหารมีส่วนได้เสียตามที่กำหนดในข้อบังคับของบริษัทฯ
และตามที่กำหนดโดยคณะกรรมการบริษัทและหน่วยงานกำกับดูแล

5.
รายงานผลการปฏิบัติงานที่สำคัญของคณะกรรมการบริหารให้คณะกรรมการบริษัทรับทราบเป็นประจำทุกไตรมาส
ในวาระการรายงานของประธานกรรมการบริหาร

6. ประเมินผลการปฏิบัติงานของตนเองและประเมินความเพียงพอของกฎบัตรเป็นประจำทุกปี
ซึ่งอาจทำพร้อมกับการประเมินผลการปฏิบัติงานของคณะกรรมการบริษัทและคณะกรรมการชุดย่อยอื่น

7. ดำเนินการอื่นๆ ใด หรือ ตามอำนาจและความรับผิดชอบ
ตามที่คณะกรรมการบริษัทมอบหมายหน้าที่ให้เป็นคราวๆ ไป

(3) คณะกรรมการตรวจสอบ

รายชื่อคณะกรรมการตรวจสอบ ณ วันที่ 31 ธันวาคม 2553 คณะกรรมการตรวจสอบ
ประกอบด้วยกรรมการอิสระที่มีคุณสมบัติครบถ้วนตามที่กำหนดโดยตลาดหลักทรัพย์ฯ และ
เป็นผู้ทรงคุณวุฒิด้านการเงิน การบัญชี กฎหมาย และ การบริหารจัดการ มีรายชื่อดังนี้

1. นายอวิรุทธ์ วงศ์พุทธพิทักษ์^(1/) ประธานกรรมการตรวจสอบ และกรรมการอิสระ

  (เข้าร่วมประชุม 12 ครั้ง)

2. นางทัศนีย์ มโนรถ^(1/) กรรมการตรวจสอบและกรรมการอิสระ

  (เข้าร่วมประชุม 13 ครั้ง)

3. นายสุรศักดิ์ วาจาสิทธิ์ กรรมการตรวจสอบและกรรมการอิสระ

  (เข้าร่วมประชุม 13 ครั้ง)

^(1/)
มีความรู้และประสบการณ์เพียงพอที่จะสามารถทำหน้าที่ในการสอบทานความน่าเชื่อถือของงบการเงิน

คณะกรรมการตรวจสอบมีการประชุมวาระปกติเป็นประจำทุกเดือน โดยในปี 2553 มีการประชุมรวม
12 ครั้ง และ การประชุมเฉพาะกิจ 1 ครั้ง โดยมีการรายงานต่อคณะกรรมการบริษัททุกไตรมาส

ขอบเขตอำนาจหน้าที่ของคณะกรรมการตรวจสอบ

1. สอบทานให้บริษัทฯ
มีรายงานทางการเงินถูกต้องตามที่ควรตามมาตรฐานการบัญชีที่กฎหมายกำหนด
และมีการเปิดเผยอย่างเพียงพอ

2. สอบทานให้บริษัทฯ มีระบบการควบคุมภายใน (Internal Control)
และการตรวจสอบภายใน (Internal Audit) ที่เหมาะสมและมีประสิทธิผล และ
พิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบในการพิจารณาแต่งตั้ง โยกย้าย เลิกจ้าง
และการพิจารณาผลการปฏิบัติงาน ความดีความชอบของหัวหน้าหน่วยงานตรวจสอบภายใน

3. สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
และ เสนอค่าตอบแทนของบุคคลดังกล่าว
รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์ฯ ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อ บริษัทฯ

6.  สอบทานให้บริษัทฯ มีระบบบริหารความเสี่ยง (Risk Management)
    ที่เหมาะสมและมีประสิทธิผล

7.  สอบทานและอนุมัติกฎบัตรของหน่วยงานตรวจสอบภายใน แผนงานตรวจสอบภายในประจำปี
    การปฏิบัติงานของหน่วยงานตรวจสอบภายใน และประสานงานกับผู้สอบบัญชี

8.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานกรรมการตรวจสอบและต้องประกอบด้วยข้อมูลอย่างน้อยดังต่อไปนี้

    1.  ความเห็นเกี่ยวกับความถูกต้อง ครบถ้วน
        เป็นที่เชื่อถือได้ของรายงานทางการเงินของบริษัทฯ

    2.  ความเห็นเกี่ยวกับความเพียงพอของระบบควบคุมภายในของบริษัทฯ

    3.  ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
        ข้อกำหนดของตลาดหลักทรัพย์ฯ หรือ กฎหมายที่เกี่ยวข้องกับธุรกิจของบริษัทฯ

    4.  ความเห็นเกี่ยวกับความเหมาะสมของผู้สอบบัญชี

    5.  ความเห็นเกี่ยวกับรายการที่อาจมีความขัดแย้งทางผลประโยชน์

    6.  จำนวนการประชุมคณะกรรมการตรวจสอบ และ
        การเข้าร่วมประชุมของกรรมการตรวจสอบแต่ละท่าน

    7.  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
        (charter)

    8.  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

9.  ดำเนินการตรวจสอบข้อเท็จจริงตามที่ได้รับแจ้งจากผู้สอบบัญชี
    เกี่ยวกับพฤติการณ์อันควรสงสัยว่ากรรมการ ผู้จัดการ หรือ บุคคล
    ซึ่งรับผิดชอบในการดำเนินงานของบริษัทฯ
    ได้กระทำความผิดตามที่กฎหมายว่าด้วยหลักทรัพย์และตลาดหลักทรัพย์กำหนด
    และให้คณะกรรมการตรวจสอบรายงานผลการตรวจสอบในเบื้องต้นให้แก่สำนักงานคณะกรรมการกำกับหลักทรัพย์และตลาดหลักทรัพย์
    และผู้สอบบัญชีทราบ ภายในสามสิบวันนับแต่วันที่ได้รับแจ้งจากผู้สอบบัญชี

10. รายงานผลการปฏิบัติงานของคณะกรรมการตรวจสอบให้คณะกรรมการบริษัท
    ทราบอย่างน้อยปีละ 4 ครั้ง โดยในการปฏิบัติหน้าที่ของคณะกรรมการตรวจสอบ
    หากพบหรือมีข้อสงสัยว่ามีรายการหรือการกระทำซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    ให้คณะกรรมการตรวจสอบรายงานต่อคณะกรรมการของบริษัทฯ
    เพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

หากคณะกรรมการของบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาตามวรรคหนึ่ง
กรรมการตรวจสอบรายใดรายหนึ่งอาจรายงานว่ามีรายการหรือการกระทำนั้นต่อสำนักงานคณะกรรมการกำกับหลักทรัพย์และตลาดหลักทรัพย์หรือตลาดหลักทรัพย์แห่งประเทศไทย

11. ในการปฏิบัติงานตามขอบเขตอำนาจหน้าที่ให้คณะกรรมการตรวจสอบ
    มีอำนาจเชิญให้ฝ่ายจัดการ ผู้บริหาร หรือพนักงานของบริษัท ที่เกี่ยวข้องมาให้ความเห็น
    ร่วมประชุม หรือส่งเอกสารตามที่เห็นว่าเกี่ยวข้องจำเป็น

12. พิจารณาให้ความเห็นชอบในการว่าจ้างที่ปรึกษาหรือบุคคลภายนอกตามระเบียบของบริษัทฯ
    มาให้ความเห็น หรือคำปรึกษาในกรณีจำเป็น

13. พิจารณาทบทวนขอบเขตและประเมินผลการปฏิบัติงานของคณะกรรมการตรวจสอบเป็นประจำทุกปี

14. ปฏิบัติการอื่นใดตามที่คณะกรรมการบริษัทมอบหมาย
    ด้วยความเห็นชอบจากคณะกรรมการตรวจสอบ

    (4) คณะกรรมการกำหนดค่าตอบแทน

รายชื่อคณะกรรมการกำหนดค่าตอบแทน ณ วันที่ 31 ธันวาคม 2553
คณะกรรมการกำหนดค่าตอบแทน ประกอบด้วยกรรมการ จำนวน 3 ท่าน มีรายชื่อดังนี้

1. ดร.ไพบูลย์ ลิมปพยอม ประธานกรรมการ

(เข้าร่วมประชุม 3 ครั้ง)

2. นายอวิรุทธ์ วงศ์พุทธพิทักษ์ กรรมการ

(เข้าร่วมประชุม 3 ครั้ง)

3. นายสมประสงค์ บุญยะชัย กรรมการ

(เข้าร่วมประชุม 3 ครั้ง)

ในปี 2553 คณะกรรมการกำหนดค่าตอบแทนมีการประชุมรวม 3 ครั้ง
เพื่อพิจารณากำหนดนโยบายวงเงิน และค่าตอบแทนกรรมการอิสระ และกรรมการอื่นประจำปี 2553
พิจารณาประเมินการปฏิบัติงาน และกำหนดค่าตอบแทนหัวหน้าคณะเจ้าหน้าที่ผู้บริหาร
และผู้บริหารที่รายงานตรงต่อหัวหน้าคณะเจ้าหน้าที่ผู้บริหาร รวมถึงเห็นชอบรายงาน Economic
Value Plan for Employees (EV) Achievement สำหรับปี 2553
และมีการรายงานต่อคณะกรรมการบริษัท

ขอบเขตอำนาจหน้าที่ของคณะกรรมการกำหนดค่าตอบแทน

1
กำหนดค่าตอบแทนที่จำเป็นและเหมาะสมในแต่ละปีทั้งที่เป็นตัวเงินและมิใช่ตัวเงินของคณะกรรมการ
คณะกรรมการชุดย่อย ประธานกรรมการบริหาร หัวหน้าคณะเจ้าหน้าที่ผู้บริหาร
รวมถึงผู้บริหารที่รายงานตรงต่อหัวหน้าคณะเจ้าหน้าที่ผู้บริหาร

2 พิจารณาให้ความเห็นชอบโครงการ Economic Value Plan for Employees (EV)
และหลักเกณฑ์ต่างๆ ในการดำเนินการตามโครงการ EV
รวมทั้งให้ความเห็นชอบการจัดสรรโบนัสตามโครงการ EV ประจำปีให้กับผู้บริหารของบริษัทฯ

3 กำกับดูแลการดำเนินการตามโครงการ EV และมีอำนาจวินิจฉัยชี้ขาดในกรณีที่มีปัญหา
หรือข้อขัดแย้งเกี่ยวกับการดำเนินการตามโครงการ EV

4 พิจารณาอนุมัติการกำหนดค่าตอบแทนประจำปีของกรรมการ

5 จัดทำหลักเกณฑ์ และนโยบายในการกำหนดค่าตอบแทนของคณะกรรมการ
เพื่อเสนอให้คณะกรรมการพิจารณาอนุมัติและหรือนำเสนอต่อที่ประชุมผู้ถือหุ้นอนุมัติตามแต่กรณี

6 รายงานนโยบายด้านค่าตอบแทนกรรมการ หลักการ/เหตุผลและวัตถุประสงค์ของนโยบาย
เปิดเผยไว้ในรายงานประจำปี

7 ปฏิบัติการอื่นใดตามที่คณะกรรมการบริษัทมอบหมาย

(5) คณะกรรมการสรรหาและกำกับดูแลกิจการ

รายชื่อคณะกรรมการสรรหา ณ วันที่ 31 ธันวาคม 2553 คณะกรรมการสรรหาและกำกับดูแลกิจการ
ประกอบด้วยกรรมการ จำนวน 3 ท่าน มีรายชื่อดังนี้

1. ดร.ไพบูลย์ ลิมปพยอม ประธานกรรมการ

(เข้าร่วมประชุม 3 ครั้ง)

2. นายสมประสงค์ บุญยะชัย กรรมการ

(เข้าร่วมประชุม 3 ครั้ง)

3. นายสุรศักดิ์ วาจาสิทธิ์ กรรมการ

(เข้าร่วมประชุม 3 ครั้ง)

ในปี 2553 คณะกรรมการสรรหามีการประชุมรวม 3 ครั้ง เพื่อพิจารณาเสนอแต่งตั้งกรรมการ
แทนกรรมการที่ต้องพ้นจากตำแหน่งตามกำหนดวาระตามข้อบังคับของบริษัทฯ 3 ท่าน
กำหนดอำนาจกรรมการ พิจารณาเสนอแต่งตั้งกรรมการและกรรมการบริหารแทนกรรมการ
กรรมการบริหารที่ลาออกระหว่างปี
รวมถึงหัวหน้าคณะผู้บริหารด้านปฏิบัติการและพิจารณาปรับปรุงนโยบายกำกับดูแลกิจการและประมวลจริยธรรมธุรกิจ
โดยมีการรายงานต่อคณะกรรมการบริษัท

ขอบเขตอำนาจหน้าที่ของคณะกรรมการสรรหาและกำกับดูแลกิจการ

1. กำหนดหลักเกณฑ์และนโยบายในการสรรหาคณะกรรมการและกรรมการชุดย่อยของบริษัทฯ

2. กำกับดูแลการปฏิบัติตามนโยบายการกำกับดูแลกิจการของบริษัทฯ พิจารณาทบทวนนโยบายการ
กำกับดูแลกิจการที่ดีของบริษัทฯ ทุกๆ ปี
รวมทั้งเสนอปรับปรุงแก้ไขนโยบายการกำกับดูแลกิจการของบริษัทฯ ให้คณะกรรมการพิจารณา

3. พิจารณาสรรหากรรมการ
และกรรมการชุดย่อยโดยพิจารณาบุคคลที่เหมาะสมที่จะมาดำรงตำแหน่งกรรมการเพื่อเสนอคณะกรรมการบริษัทพิจารณาอนุมัติ
และหรือเสนอขออนุมัติต่อที่ประชุมผู้ถือหุ้นแล้วแต่กรณี

4. พิจารณาสรรหาผู้ที่เหมาะสมที่จะดำรงตำแหน่งประธานกรรมการบริหาร
ในกรณีที่มีตำแหน่งว่างลง รวมทั้งหลักเกณฑ์ในการสืบทอดตำแหน่ง

5. ปฏิบัติการอื่นใดตามที่คณะกรรมการบริษัทมอบหมาย

(6) คณะผู้บริหาร

รายชื่อคณะผู้บริหาร (ตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์)

โครงสร้างการบริหารของบริษัท ณ วันที่ 31 ธันวาคม 2553 มีดังต่อไปนี้

1. นายแอเลน ลิว ยง เคียง ประธานกรรมการบริหาร

2. นายวิเชียร เมฆตระการ หัวหน้าคณะเจ้าหน้าที่ผู้บริหาร

3. นายวิเชียร เมฆตระการ ^(1/) (รักษาการ) หัวหน้าคณะผู้บริหารด้านการตลาด

4. นางสุวิมล แก้วคูณ หัวหน้าคณะผู้บริหารด้านการบริการลูกค้า

5. นายมาร์ค ชอง ชิน ก๊อก ^(2/) หัวหน้าคณะผู้บริหารด้านปฏิบัติการ

6. นายพงษ์อมร นิ่มพูลสวัสดิ์ หัวหน้าคณะผู้บริหารด้านการเงิน

^(1/) ได้รับการแต่งตั้งเป็น (รักษาการ) หัวหน้าคณะผู้บริหารด้านการตลาด มีผลวันที่ 16
พฤศจิกายน 2553

^(2/) ได้รับการแต่งตั้งเป็นหัวหน้าคณะผู้บริหารด้านปฏิบัติการมีผลวันที่ 1 ตุลาคม 2553

การสรรหากรรมการ

บริษัทฯ ได้กำหนดแนวทางการสรรหาและแต่งตั้งกรรมการบริษัท ดังนี้

(1) ในการประชุมสามัญประจำปีทุกครั้ง กรรมการต้องลาออกจากตำแหน่ง 1 ใน 3
ถ้าจำนวนกรรมการที่จะแบ่งออกให้ตรงเป็น 3 ส่วนไม่ได้ ก็ให้ออกโดยจำนวนที่ใกล้ที่สุดกับส่วน 1
ใน 3 กรรมการที่จะออกตามวาระนี้อาจได้รับเลือกเข้ามาดำรงตำแหน่งใหม่ก็ได้

(2) ในกรณีที่ตำแหน่งกรรมการว่างลง เพราะเหตุอื่นนอกจากถึงคราวออกตามวาระ
ให้คณะกรรมการเลือกบุคคลใดบุคคลหนึ่ง ซึ่งมีคุณสมบัติและไม่มีลักษณะต้องห้ามตามมาตรา 68
แห่งพระราชบัญญัติบริษัทมหาชนจำกัด พ.ศ. 2535
เข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการจะเหลือน้อยกว่าสองเดือน
บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน

นอกจากนี้ บริษัทฯ มีการจัดตั้งคณะกรรมการสรรหาและกำกับดูแลกิจการ (Nomination and
Corporate Governance Committee)
ทำหน้าที่พิจารณากำหนดหลักเกณฑ์และนโยบายในการสรรหาบุคคลที่มีความเหมาะสมที่จะมาดำรงตำแหน่งกรรมการ
ทั้งนี้
กำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการที่กำหนดอยู่ในข้อบังคับของบริษัทฯ
ดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ถือ

(2) ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตาม (1)
เลือกตั้งบุคคลคนเดียวหรือหลายคนเป็นกรรมการก็ได้ ในกรณีที่เลือกตั้งบุคคลหลายคนเป็นกรรมการ
จะแบ่งคะแนนเสียงให้แก่ผู้ใดมากน้อยเพียงใดไม่ได้

(3) บุคคลซึ่งได้รับคะแนนเสียงสูงสุดตามลำดับลงมา
เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากัน
เกินจำนวนกรรมการที่จะพึงมีหรือพึงจะเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

ตามเงื่อนไขของสัญญาอนุญาตให้ดำเนินกิจการบริการโทรศัพท์เคลื่อนที่ระหว่างบริษัทฯ และ บริษัท
ทีโอที จำกัด (มหาชน) ระบุให้ตัวแทนของ บริษัท ทีโอที จำกัด (มหาชน)
เข้าเป็นกรรมการของบริษัทฯ ได้ 1 ท่าน และตามเงื่อนไขในข้อตกลงระหว่างผู้ถือหุ้นรายใหญ่
ซึ่งได้แก่บริษัท ชิน คอร์ปอเรชั่น จำกัด (มหาชน) (SHIN) กับ SingTel Strategic
Investments Pte. Ltd. (STI) ระบุให้ SHIN แต่งตั้งกรรมการได้ 4 ท่าน และ STI
แต่งตั้งกรรมการได้ 2 ท่าน

ค่าตอบแทนกรรมการและผู้บริหาร

บริษัทฯ มีนโยบายในการกำหนดค่าตอบแทนให้กรรมการในอัตราที่เทียบได้กับอุตสาหกรรมเดียวกัน
และสูงเพียงพอที่จะจูงใจและรักษากรรมการที่มีคุณภาพไว้
สำหรับการจ่ายค่าตอบแทนกรรมการบริหาร และผู้บริหาร
จะสอดคล้องกับผลการดำเนินงานของบริษัทฯ และผลการปฏิบัติงานของผู้บริหารแต่ละท่าน

คณะกรรมการกำหนดค่าตอบแทน เป็นผู้พิจารณากำหนดค่าตอบแทนที่จำเป็นและเหมาะสมที่เป็นตัวเงิน
ให้แก่ กรรมการบริษัท กรรมการชุดย่อย โดยนำเสนอขออนุมัติจากที่ประชุมคณะกรรมการ
และที่ประชุมผู้ถือหุ้น ในการประชุมสามัญประจำปี เป็นประจำทุกปี

1) ค่าตอบแทนคณะกรรมการบริษัท

ค่าตอบแทนที่เป็นตัวเงินสำหรับประธานกรรมการ กรรมการอิสระ และกรรมการที่ไม่เป็นผู้บริหาร
จำนวน 8 ราย รวมจำนวนเงิน 13,225,000 บาท ซึ่งเป็นการจ่ายจากผลการดำเนินงานประจำปี
2553 ประกอบด้วย ค่าตอบแทนรายเดือน เบี้ยประชุมและค่าตอบแทนประจำปี
ส่วนกรรมการบริษัทที่เป็นผู้บริหารจะไม่ได้รับค่าตอบแทนในฐานะกรรมการบริษัท

ค่าตอบแทนกรรมการที่ได้รับอนุมัติจากที่ประชุมผู้ถือหุ้น ประจำปี 2553 ไม่เกิน 13,500,000 บาท
มีโครงสร้างดังต่อไปนี้

  นโยบายค่าตอบแทนกรรมการปี 2553

  -------------------------------- ----------------- ------------- ----------------
  กรรมการ                          ค่าตอบแทนรูปตัวเงิน                 
                                   (บาท) ปี 2553                    

                                   รายเดือน           เบี้ยประชุม      ค่าตอบแทนประจำปี

  คณะกรรมการ                                                       

  - ประธานกรรมการ                  200,000           x             

  - กรรมการ                        50,000            25,000        

  คณะกรรมการตรวจสอบ                                                

  - ประธาน                         25,000            25,000        

  - กรรมการ                        x                 25,000        

  คณะกรรมการสรรหาและกำกับดูแลกิจการ                                   

  - ประธาน                         10,000            25,000        

  - กรรมการ                        x                 25,000        

  คณะกรรมการกำหนดค่าตอบแทน                                          

  - ประธาน                         10,000            25,000        

  - กรรมการ                        x                 25,000        

  คณะกรรมการบริหาร                                                  

  - ประธาน                         10,000            25,000        

  - กรรมการ                        x                 25,000        
  -------------------------------- ----------------- ------------- ----------------

หมายเหตุ : 1) กรรมการที่เป็นผู้บริหาร / พนักงานของบริษัทฯ หรือผู้ถือหุ้น
ไม่มีสิทธิได้รับค่าตอบแทนในฐานะกรรมการ หรือกรรมการชุดย่อย

2)  ประธานกรรมการไม่ได้รับค่าตอบแทนรายเดือน หรือเบี้ยประชุม
    หากเป็นประธานในคณะกรรมการชุดย่อย

อนึ่ง นโยบายค่าตอบแทนกรรมการปี 2553 ข้างต้น เป็นอย่างเดียวกับปี 2552

ค่าตอบแทนกรรมการบริษัทเป็นรายบุคคลที่ได้รับในฐานะกรรมการบริษัทจำนวน 8 ราย ในปี 2553
มีดังนี้

+-----------------------------------------------------------------------+
| รายชื่อ ตำแหน่ง ค่าตอบแทนประจำปี 2553                                      |
|                                                                       |
| (บาท)                                                                 |
+-----------------------------------------------------------------------+
| 1. ดร. ไพบูลย์ ลิมปพยอม ประธานกรรมการ 2,850,000                          |
|                                                                       |
| 2. นายอวิรุทธ์ วงศ์พุทธพิทักษ์ ประธานกรรมการตรวจสอบ 2,475,000                 |
|                                                                       |
| 3. นายสุรศักดิ์ วาจาสิทธิ์ กรรมการตรวจสอบ 1,925,000                          |
|                                                                       |
| 4. นางทัศนีย์ มโนรถ กรรมการตรวจสอบ 1,850,000                             |
|                                                                       |
| 5. นายศุภเดช พูนพิพัฒน์ กรรมการ 1,400,000                                  |
|                                                                       |
| 6. นายอึ้ง ชิง-วาห์ กรรมการ 1,575,000                                     |
|                                                                       |
| 7. นายชาครีย์ ทรัพย์พระวงศ์^(1/) กรรมการ 178,000                           |
|                                                                       |
| 8. ดร. อานนท์ ทับเที่ยง กรรมการ 972,000                                   |
|                                                                       |
| รวม 13,225,000                                                        |
+-----------------------------------------------------------------------+

^(1/)ประชุม 1 ครั้ง เมื่อวันที่ 27 มกราคม 2553 และลาออกมีผลวันที่ 12 กุมภาพันธ์ 2553

2) ค่าตอบแทนรวมของผู้บริหาร

ค่าตอบแทนรวมของคณะผู้บริหารจำนวน 8 ราย สำหรับงวดสิ้นสุดวันที่ 31 ธันวาคม 2553 เท่ากับ
98.98 ล้านบาท ซึ่งประกอบด้วย เงินเดือน โบนัส และกองทุนสำรองเลี้ยงชีพ และผลตอบแทนอื่นๆ
คณะผู้บริหาร หมายถึง กรรมการบริหารและผู้บริหารของบริษัทฯ ตามนิยามของสำนักงาน ก.ล.ต.

3) ค่าตอบแทนอื่นๆ

บริษัทฯ มีโครงการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯ
แก่กรรมการและพนักงาน โดยมีวัตถุประสงค์เพื่อเป็นแรงจูงใจ
และตอบแทนการปฏิบัติงานของกรรมการและพนักงาน นอกจากนี้
เพื่อให้บุคคลดังกล่าวมีความตั้งใจในการทำงานและเป็นแรงจูงใจให้กรรมการและพนักงานทำงานให้กับบริษัทฯ
ต่อไปในระยะยาวและสร้างประโยชน์สูงสุดแก่บริษัทฯ บริษัทฯ
จะออกและเสนอขายใบสำคัญแสดงสิทธิที่จะซื้อหุ้นสามัญทุกๆ ปี ระยะเวลาต่อเนื่องกัน 5 ปี
ทั้งนี้บริษัทฯ จะต้องขออนุมัติการออกและเสนอขายใบสำคัญแสดงสิทธิต่อที่ประชุมผู้ถือหุ้นเป็นรายปี

ณ สิ้นปี 2553 มีโครงการที่ดำเนินการ 1 โครงการ ซึ่งมีรายละเอียดสรุปได้ดังนี้

+--------------------+-------------------------------------------------+
| รายละเอียดโครงการ   | โครงการ 5                                       |
+====================+=================================================+
| จ                  | 10,138,500                                      |
| ำนวนที่เสนอขาย(หน่วย) |                                                 |
+--------------------+-------------------------------------------------+
| ราคาเสนอขาย (บาท)  | 0 บาท                                           |
+--------------------+-------------------------------------------------+
| อายุใบสำคัญแสดงสิทธิ   | ไม่เกิน 5 ปี นับจากวันที่ออกและเสนอขาย                 |
+--------------------+-------------------------------------------------+
| อัตราการใช้สิทธิ*      | 1 : 1.34405                                     |
+--------------------+-------------------------------------------------+
| ราคาการใช้สิทธิ*      | 68.052                                          |
| (บาทต่อหุ้น)          |                                                 |
+--------------------+-------------------------------------------------+
| วันที่ออกและเสนอขาย   | 31 พฤษภาคม 2549                                 |
+--------------------+-------------------------------------------------+
| ระยะเวลาการใช้สิทธิ   | กรรมการ และพนักงานของบริษัทฯ                       |
|                    | สามา                                            |
|                    | รถใช้สิทธิที่จะซื้อหุ้นสามัญของบริษัทฯได้ตามรายละเอียดดังต่อไปนี้ |
|                    |                                                 |
|                    |   ปีที่ 1 กรรมการ                                  |
|                    |   และ                                           |
|                    | พนักงานของบริษัทฯสามารถใช้สิทธิซื้อหุ้นสามัญได้ในจำนวนไม่เกิน |
|                    |   1 ใน 3 ส่วนของใบสำคัญแสดงสิทธิทั้งหมดที่กรรมการ       |
|                    |   และพนักงานของบริษัทฯแต่ละคนได้รับจัดสรรจากบริษัทฯ ทั้งนี้  |
|                    |   กรรมการและ พนักงาน                             |
|                    |                                                 |
|                    |  ของบริษัทฯจะสามารถใช้สิทธิดังกล่าวได้ก็ต่อเมื่อครบระยะเวลา |
|                    |   1 ปีนับจากวันที่บริษัทฯได้ออกและเสนอขายใบสำคัญแสดงสิทธิ  |
|                    |   จนกว่าจะครบอายุของใบสำคัญแสดงสิทธิ                 |
|                    |                                                 |
|                    |   ทั้งนี้                                           |
|                    |   หากการใช้สิทธิตามใบสำคัญแสดง                      |
|                    | สิทธิจะทำให้เกิดเศษหุ้นที่ไม่ถึงจำนวนเต็มของหน่วยการซื้อขายหุ้น |
|                    |   (Board Lot)                                   |
|                    |   บนกระดานหลักในตลาดหลักทรัพย์แห่งประเทศไทย          |
|                    |   ให้ปัดรวมไปใช้สิทธิในการใช้สิทธิในปีถัดไป               |
|                    |                                                 |
|                    |   ปีที่ 2 กรรมการ                                  |
|                    |   และพน                                         |
|                    | ักงานของบริษัทฯสามารถใช้สิทธิซื้อหุ้นสามัญได้อีกในจำนวนไม่เกิน |
|                    |   1 ใน 3                                        |
|                    |   ส่วนของใบสำคัญแสดงสิทธิทั้งหมดท                     |
|                    | ี่กรรมการและพนักงานของบริษัทฯแต่ละคนได้รับจัดสรรจากบริษัทฯ |
|                    |   ทั้งนี้ กรรมการ                                   |
|                    |   และพนักงา                                      |
|                    | นของบริษัทฯจะสามารถใช้สิทธิดังกล่าวได้ก็ต่อเมื่อครบระยะเวลา |
|                    |   2 ปีนับจากวันที่บริษัทฯได้ออกและเสนอขายใบสำคัญแสดงสิทธิ  |
|                    |   จนกว่าจะครบอายุของใบสำคัญแสดงสิทธิ                 |
|                    |                                                 |
|                    |   ทั้งนี้                                           |
|                    |   หากการใช้สิทธิตามใบสำคัญแสดง                      |
|                    | สิทธิจะทำให้เกิดเศษหุ้นที่ไม่ถึงจำนวนเต็มของหน่วยการซื้อขายหุ้น |
|                    |   (Board Lot)                                   |
|                    |   บนกระดานหลักในตลาดหลักทรัพย์แห่งประเทศไทย          |
|                    |   ให้ปัดรวมไปใช้สิทธิในการใช้สิทธิในปีถัดไป               |
|                    |                                                 |
|                    |   ปีที่ 3 กรรมการ และพนักงาน                        |
|                    |   ของบริษัทฯสามารถใช้สิทธิซื้อห                        |
|                    | ุ้นสามัญตามสิทธิของตนในส่วนที่เหลือทั้งหมดได้เมื่อครบระยะเวลา |
|                    |   3 ปีนับจากวันที่บริษัทฯได้ออกและเสนอขายใบสำคัญแสดงสิทธิ  |
|                    |   จนกว่าจะครบอายุของใบสำคัญแสดงสิทธิ                 |
|                    |                                                 |
|                    |   ทั้งนี้                                           |
|                    |   หากการใช้สิทธิตามใบสำคัญแสดง                      |
|                    | สิทธิจะทำให้เกิดเศษหุ้นที่ไม่ถึงจำนวนเต็มของหน่วยการซื้อขายหุ้น |
|                    |   (Board Lot)                                   |
|                    |   บนกระดานหลักในตลาดหลักทรัพย์แห่งประเทศไทย          |
|                    |   ให้ปัดรวมไปใช้สิทธิในการใช้สิทธิครั้งสุดท้าย              |
+--------------------+-------------------------------------------------+
| ระยะเวลาแส         | ภายใน 5 วันทำการสุดท้ายของทุกเดือน                   |
| ดงความจำนงการใช้สิทธิ | ตลอดระยะเวลาการใช้สิทธิ ยกเว้น                      |
|                    | การแสดงความจ                                    |
|                    | ำนงในการใช้สิทธิซื้อหุ้นสามัญตามใบสำคัญแสดงสิทธิในครั้งสุดท้าย |
|                    | กำหนดให้แสดงความจำนงในการใช้สิทธิได้ในช่วงระยะเวลา 15 |
|                    | วันก่อนวันกำหนดการใช้สิทธิ                            |
+--------------------+-------------------------------------------------+
| วันกำหนดการใช้สิทธิ    | เวลา 9.00 น. ถึง 16.00 น.                        |
|                    | ของวันทำการสุดท้ายของทุกเดือน                        |
|                    | ตลอดอายุของใบสำคัญแสดงสิทธิ                         |
+--------------------+-------------------------------------------------+

* บริษัทฯ มีการปรับสิทธิอันเป็นผลมาจากบริษัทฯ จ่ายเงินปันผลระหว่างกาลในอัตราสูงกว่าร้อยละ
50 ของกำไรสุทธิหลังหักภาษี ตามเงื่อนไขที่ระบุไว้ในหนังสือชี้ชวน
โดยได้ปรับทั้งอัตราการใช้สิทธิและราคาการใช้สิทธิ ตั้งแต่วันที่ 16 พฤศจิกายน 2553 เป็นต้นไป

  รายชื่อกรรมการ และพนักงานของบริษัทฯ และบริษัทย่อยที่ได้รับจัดสรรเกินกว่าร้อยละ 5
  ของโครงการ

  ------------------------------------------- ------------------- --------
  รายชื่อ                                       โครงการ 5           

                                              จัดสรร (หน่วย)        %

  1. นายสมประสงค์ บุญยะชัย                       538,500             5.31

  2. นางสุวิมล แก้วคูณ                            591,400             5.83

  3. นายวิกรม ศรีประทักษ์                         547,600             5.40
  ------------------------------------------- ------------------- --------

การรายงานการมีส่วนได้เสีย

บริษัทฯ ได้ให้กรรมการ กรรมการบริหาร และผู้บริหารตามคำนิยามของสำนักงาน ก.ล.ต.
รายงานการมีส่วนได้เสีย เมื่อเริ่มดำรงตำแหน่ง เมื่อมีการเปลี่ยนแปลงข้อมูลต่างๆ
และทบทวนข้อมูลต่างๆ เป็นประจำทุกปี

การอบรมและพัฒนาความรู้กรรมการ

บริษัทฯ ได้จัดให้มีการปฐมนิเทศกรรมการเข้าใหม่ที่ได้รับการแต่งตั้งเมื่อวันที่ 12 กุมภาพันธ์ 2553
กับจัดให้มีการให้ความรู้กรรมการด้านเทคโนโลยี และแลกเปลี่ยนความรู้ เมื่อวันที่ 25 สิงหาคม
2553 และ วันที่ 26 พฤศจิกายน 2553

การกำกับดูแลกิจการ

นโยบายการกำกับดูแลกิจการ

บริษัทฯ มีความเชื่อมั่นว่า ระบบการบริหารจัดการที่ดี
การมีคณะกรรมการและผู้บริหารที่มีวิสัยทัศน์และมีความรับผิดชอบต่อหน้าที่
มีกลไกการควบคุมและการถ่วงดุลอำนาจเพื่อให้การบริหารงานเป็นไปอย่างโปร่งใสตรวจสอบได้
การเคารพในสิทธิความเท่าเทียมกันของผู้ถือหุ้น และมีความรับผิดชอบต่อผู้มีส่วนได้ส่วนเสีย
จะเป็นปัจจัยสำคัญในการเพิ่มมูลค่าและผลตอบแทนสูงสุดให้แก่ผู้ถือหุ้นของบริษัทฯ ในระยะยาว

คณะกรรมการบริษัทได้อนุมัตินโยบายการกำกับดูแลกิจการเป็นลายลักษณ์อักษร
โดยมีหลักการและแนวปฏิบัติที่สอดคล้องกับหลักการการกำกับดูแลกิจการที่ดีของตลาดหลักทรัพย์แห่งประเทศไทย
ซึ่งได้ถือปฏิบัติมาตั้งแต่วันที่ 14 พฤศจิกายน 2545
คณะกรรมการบริษัทได้ประชุมทบทวนปรับปรุงนโยบายการกำกับดูแลกิจการเป็นประจำทุกปี
ซึ่งได้ปรับปรุงล่าสุดเมื่อวันที่ 26 มีนาคม 2553 ทั้งนี้ ได้มีการสื่อสารให้คณะกรรมการ
ผู้บริหารและพนักงานของบริษัทฯ ได้รับทราบและถือปฏิบัติอย่างต่อเนื่อง

นโยบายดังกล่าวแบ่งออกเป็น 5 หมวดครอบคลุมหลักการกำกับดูแลกิจการที่ดี ดังนี้

1.  คณะกรรมการบริษัท

2.  สิทธิและความเท่าเทียมกันของผู้ถือหุ้น และบทบาทต่อผู้มีส่วนได้ส่วนเสีย

3.  การเปิดเผยสารสนเทศและความโปร่งใส

4.  การควบคุมและบริหารความเสี่ยง

5.  ประมวลจริยธรรมธุรกิจ

(ผู้ที่สนใจสามารถ download นโยบายการกำกับดูแลกิจการ ได้ที่ www.ais.co.th)

1. คณะกรรมการบริษัท

ภาวะผู้นำและวิสัยทัศน์

คณะกรรมการมีความมุ่งมั่นที่จะให้บริษัทฯ และบริษัทย่อย (“บริษัทฯ”)
เป็นผู้นำสร้างสรรค์รูปแบบตลาดการสื่อสารโทรคมนาคมในประเทศไทยด้วยการเข้าถึงนวัตกรรมใหม่ๆ
การมอบประสบการณ์ดีๆ ให้กับลูกค้า คุณภาพเครือข่ายและวัฒนธรรมการทำงาน

คณะกรรมการมีภาวะผู้นำ วิสัยทัศน์
มีความอิสระในการตัดสินใจและรับผิดชอบตามหน้าที่ในการกำกับดูแลกิจการให้เกิดประโยชน์สูงสุดต่อผู้ถือหุ้นโดยรวม

คณะกรรมการมีหน้าที่และความรับผิดชอบต่อผู้ถือหุ้นของบริษัทฯ
ที่จะกำกับดูแลการบริหารงานของฝ่ายบริหารและมีการแบ่งแยกหน้าที่ระหว่างคณะกรรมการและฝ่ายบริหารไว้อย่างชัดเจน

1.2 องค์ประกอบของคณะกรรมการ การแต่งตั้งและความเป็นอิสระ

1.  คณะกรรมการบริษัทประกอบด้วยผู้ทรงคุณวุฒิ ที่มีประสบการณ์หลากหลายในสาขาต่างๆ
    และมีจำนวนกรรมการอย่างเพียงพอที่จะกำกับดูแลธุรกิจของบริษัทฯ รวมกันไม่น้อยกว่า 5
    คนตามกฎหมาย
    โดยอย่างน้อยหนึ่งคนเป็นผู้มีประสบการณ์ด้านกิจการโทรคมนาคมและอย่างน้อยหนึ่งคนมีประสบการณ์
    ด้านบัญชีและการเงิน

2.  คณะกรรมการเป็นตัวแทนของผู้ถือหุ้นทั้งหมดโดยรวม มิใช่เป็นตัวแทนของผู้ถือหุ้นกลุ่มใดกลุ่มหนึ่ง

3.  คณะกรรมการประกอบด้วยกรรมการที่เป็นอิสระอย่างน้อยหนึ่งในสามของจำนวนกรรมการทั้งคณะ
    และมีจำนวนอย่างน้อย 4 คน และมีกรรมการที่ไม่เป็นผู้บริหาร
    อย่างน้อยกึ่งหนึ่งของกรรมการทั้งคณะ
    เพื่อให้มีการถ่วงดุลระหว่างกรรมการที่ไม่เป็นผู้บริหารกับกรรมการที่เป็นผู้บริหาร

4.  คณะกรรมการมีนโยบายให้มีจำนวนกรรมการให้เป็นไปตามสัดส่วนอย่างยุติธรรมของเงินลงทุนของผู้ถือหุ้นที่มีอำนาจควบคุม
    (Controlling shareholders) ในบริษัทฯ

5.  การแต่งตั้งกรรมการให้เป็นไปตามข้อบังคับบริษัทฯ และข้อกำหนดของกฎหมายที่เกี่ยวข้อง ทั้งนี้
    จะต้องมีความโปร่งใสและชัดเจน
    ในการสรรหากรรมการให้ดำเนินการผ่านกระบวนการของคณะกรรมการสรรหาและกำกับดูแลกิจการ
    และการพิจารณาจะต้องมีประวัติการศึกษาและประสบการณ์การประกอบวิชาชีพของบุคคลนั้นๆ
    โดยมีรายละเอียดที่เพียงพอ เพื่อประโยชน์ในการตัดสินใจของคณะกรรมการและผู้ถือหุ้น

6.  กรรมการมีวาระการดำรงตำแหน่งตามที่กำหนดไว้ในข้อบังคับบริษัทฯ
    กรรมการที่พ้นจากตำแหน่งอาจได้รับเลือกเข้ามาดำรงตำแหน่งใหม่อีกได้โดยไม่จำกัดจำนวนครั้ง
    สำหรับคุณสมบัติในการดำรงตำแหน่งกรรมการอิสระนั้น คณะกรรมการกำหนดเป็นนโยบายว่า
    สำหรับผู้ที่ได้ดำรงตำแหน่งกรรมการอิสระมาแล้วเป็นระยะเวลา 9 ปี หรือ 3 วาระติดต่อกัน
    คณะกรรมการจะทบทวนความเป็นอิสระที่แท้จริงของกรรมการอิสระผู้นั้นเป็นการประจำทุกๆ
    ปี^(1/)

^(1/) ปรับปรุงมีผลตั้งแต่วันที่ 26 มีนาคม 2553

1.3 ประธานกรรมการและประธานกรรมการบริหาร

  ประธานกรรมการและประธานกรรมการบริหารต้องเป็นผู้ที่มีความรู้ความสามารถมีประสบการณ์และคุณสมบัติที่เหมาะสม
  ไม่เป็นบุคคลเดียวกัน
  เพื่อให้มีการถ่วงดุลอำนาจโดยแยกหน้าที่การกำกับดูแลและการบริหารงานออกจากกัน

  ประธานกรรมการเป็นกรรมการที่ไม่เป็นผู้บริหาร เป็นผู้นำของคณะกรรมการ
  และมีหน้าที่ในฐานะเป็นประธานการประชุมคณะกรรมการ และการประชุมผู้ถือหุ้น

  ประธานกรรมการบริหารเป็นหัวหน้าและผู้นำคณะผู้บริหารของบริษัทฯ
  รับผิดชอบต่อคณะกรรมการบริษัท ในการบริหารจัดการ เพื่อให้บรรลุตามแผนที่วางไว้

1.4 คุณสมบัติของคณะกรรมการ

1.  กรรมการต้องเป็นบุคคลที่มีความรู้ความสามารถ มีความซื่อสัตย์สุจริต
    มีจริยธรรมในการดำเนินธุรกิจ และมีเวลาอย่างเพียงพอที่จะอุทิศความรู้
    ความสามารถและปฏิบัติหน้าที่ให้แก่บริษัทฯ ได้

2.  มีคุณสมบัติและไม่มีลักษณะต้องห้ามตามกฎหมายว่าด้วยบริษัทมหาชนจำกัดและกฎหมายอื่นที่เกี่ยวข้อง

3.  กรรมการสามารถดำรงตำแหน่งกรรมการในบริษัทอื่นได้
    แต่ทั้งนี้ในการเป็นกรรมการดังกล่าวต้องไม่เป็นอุปสรรคต่อการปฏิบัติหน้าที่กรรมการของบริษัทฯ

4.  กรรมการอิสระต้องมีคุณสมบัติครบถ้วนตามที่ตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์กำหนด
    และต้องสามารถดูแลผลประโยชน์ของผู้ถือหุ้นทุกรายได้เท่าเทียมกัน
    และไม่ให้เกิดความขัดแย้งทางผลประโยชน์
    นอกจากนั้นยังต้องสามารถเข้าร่วมประชุมคณะกรรมการบริษัทโดยให้ความเห็นอย่างเป็นอิสระได้

กรรมการอิสระต้องมีคุณสมบัติ ดังต่อไปนี้

1.  ถือหุ้นไม่เกินร้อยละ 0.5 ของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้ง
    ทั้งนี้ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

1.  ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมของบริษัทฯ บริษัทใหญ่ บริษัทย่อย
    บริษัทร่วม บริษัทย่อยลำดับเดียวกัน หรือ นิติบุคคลที่อาจมีความขัดแย้ง
    สำหรับกรรมการตรวจสอบที่ได้รับการแต่งตั้งในหรือหลังวันที่ 1 กรกฎาคม 2553
    ต้องพ้นจากการมีลักษณะดังกล่าวมาแล้ว ไม่น้อยกว่าสองปีก่อนได้รับการแต่งตั้ง

2.  ไม่มีหรือเคยมีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม หรือ
    นิติบุคคลที่อาจมีความขัดแย้ง
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ หรือผู้บริหาร
    ของผู้ที่มีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม หรือ
    นิติบุคคลที่อาจมีความขัดแย้ง สำหรับกรรมการตรวจสอบที่ได้รับการแต่งตั้งในหรือหลังวันที่ 1
    กรกฎาคม 2553 ต้องพ้นจากการมีลักษณะดังกล่าวมาแล้ว
    ไม่น้อยกว่าสองปีก่อนได้รับการแต่งตั้ง

  ความสัมพันธ์ทางธุรกิจตามวรรคหนึ่ง
  รวมถึงการทำรายการค้าที่กระทำเป็นปกติเพื่อประกอบกิจการ การเช่าหรือให้เช่าอสังหาริมทรัพย์
  รายการที่เกี่ยวกับสินทรัพย์หรือบริการ หรือการให้หรือรับความช่วยเหลือทางการเงิน
  ด้วยการรับหรือให้กู้ยืม ค้ำประกัน การให้สินทรัพย์เป็นหลักประกันหนี้สิน
  รวมถึงพฤติการณ์อื่นทำนองเดียวกัน ซึ่งเป็นผลให้บริษัทฯ
  หรือคู่สัญญามีภาระหนี้ที่ต้องชำระต่ออีกฝ่ายหนึ่ง
  ตั้งแต่ร้อยละสามของสินทรัพย์ที่มีตัวตนสุทธิของบริษัทฯ หรือตั้งแต่ยี่สิบล้านบาทขึ้นไป
  แล้วแต่จำนวนใดจะต่ำกว่า ทั้งนี้
  การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทยว่าด้วยการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกันโดยอนุโลม
  แต่ในการพิจารณาภาระหนี้ดังกล่าว
  ให้นับรวมภาระหนี้ที่เกิดขึ้นในระหว่างหนึ่งปีก่อนวันที่มีความสัมพันธ์ทางธุรกิจกับบุคคลเดียวกัน

3.  ไม่เป็นบุคคลที่มีความสัมพันธ์ทางสายโลหิต หรือ โดยการจดทะเบียนตามกฎหมาย
    ในลักษณะที่เป็น บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
    ผู้ถือหุ้นรายใหญ่ ผู้มีอำนาจควบคุม หรือ
    บุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัทฯ หรือบริษัทย่อย

4.  ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการบริษัท ผู้ถือหุ้นรายใหญ่
    หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัทฯ

5.  ไม่เป็นหรือเคยเป็นผู้สอบบัญชีของบริษัทฯ บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง และไม่เป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
    ผู้บริหาร หรือหุ้นส่วนผู้จัดการของสำนักงานสอบบัญชี ซึ่งมีผู้สอบบัญชีของบริษัทฯ บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้งสังกัดอยู่
    สำหรับกรรมการตรวจสอบที่ได้รับการแต่งตั้งในหรือหลังวันที่ 1 กรกฎาคม 2553
    ต้องพ้นจากการมีลักษณะดังกล่าวมาแล้ว ไม่น้อยกว่าสองปีก่อนได้รับการแต่งตั้ง

6.  ไม่เป็นหรือเคยเป็นผู้ให้บริการทางวิชาชีพใดๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่าสองล้านบาทต่อปีจากบริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้ ในกรณีที่ผู้ให้บริการวิชาชีพเป็นนิติบุคคล
    ให้รวมถึงการเป็นผู้ถือหุ้นรายรายใหญ่ กรรมการซึ่งไม่ใช่กรรมการอิสระ ผู้บริหาร
    หรือหุ้นส่วนผู้จัดการ ของผู้ให้บริการทางวิชาชีพนั้นด้วย
    สำหรับกรรมการตรวจสอบที่ได้รับการแต่งตั้งในหรือหลังวันที่ 1 กรกฎาคม 2553
    ต้องพ้นจากการมีลักษณะดังกล่าวมาแล้ว ไม่น้อยกว่าสองปีก่อนได้รับการแต่งตั้ง

7.  ไม่เป็นกรรมการที่ได้รับมอบหมายจากคณะกรรมการ
    ให้ตัดสินใจในการดำเนินกิจการของบริษัทฯ บริษัทใหญ่ บริษัทร่วม บริษัทย่อยลำดับเดียวกัน
    หรือ นิติบุคคลที่อาจมีความขัดแย้ง

8.  ไม่เป็นกรรมการของบริษัทใหญ่ บริษัทย่อย หรือ
    บริษัทย่อยลำดับเดียวกันเฉพาะที่เป็นบริษัทจดทะเบียน

9.  สามารถปฏิบัติหน้าที่
    แสดงความเห็นหรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัท
    โดยไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

1.5 หน้าที่ความรับผิดชอบที่สำคัญของคณะกรรมการ

1.5.1 ต้องปฏิบัติหน้าที่ให้เป็นไปตามกฎหมาย วัตถุประสงค์และข้อบังคับของบริษัทฯ
ตลอดจนมติที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัทฯ

1.5.2 กำหนดวิสัยทัศน์ นโยบาย และทิศทางการดำเนินงานของบริษัทฯ และกำกับดูแลให้
ฝ่ายบริหารดำเนินการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
เพื่อเพิ่มมูลค่าสูงสุดให้แก่บริษัทฯและผู้ถือหุ้น

1.5.3 พิจารณาอนุมัติรายการที่สำคัญ เช่น โครงการลงทุนธุรกิจใหม่, การซื้อขายทรัพย์สิน ฯลฯ
และการดำเนินการใดๆ ที่กฎหมายกำหนด

1.5.4 พิจารณาอนุมัติและ/หรือให้ความเห็นชอบต่อรายการที่เกี่ยวโยงกันของบริษัทฯ
และบริษัทย่อยให้เป็นไปตามประกาศ ข้อกำหนด
และแนวทางปฏิบัติที่เกี่ยวข้องของตลาดหลักทรัพย์แห่งประเทศไทย

1.5.5
ประเมินผลงานของประธานกรรมการบริหารและกรรมการบริหารอย่างสม่ำเสมอและกำหนดค่าตอบแทน

1.5.6 รับผิดชอบต่อผลประกอบการและการปฏิบัติงานของฝ่ายบริหาร
โดยให้มีความตั้งใจและความระมัดระวังในการปฏิบัติงาน

1.5.7 ดำเนินการให้ฝ่ายบริหารจัดให้มีระบบบัญชี
การรายงานทางการเงินและการสอบบัญชีที่เชื่อถือได้
รวมทั้งดูแลให้มีกระบวนการในการประเมินความเหมาะสมของการควบคุมภายในและการตรวจสอบภายในให้มีประสิทธิภาพและประสิทธิผล
การบริหารจัดการความเสี่ยง การรายงานทางการเงินและการติดตามผล

1.5.8 ดูแลไม่ให้เกิดปัญหาความขัดแย้งทางผลประโยชน์ระหว่างผู้มีส่วนได้เสียของบริษัทฯ

1.5.9 กำกับดูแลกิจการให้มีการปฏิบัติงานอย่างมีจริยธรรม

1.5.10 ทบทวนนโยบายการกำกับดูแลกิจการของบริษัทฯ และประเมินผลการปฏิบัติตามนโยบาย
ดังกล่าวเป็นประจำอย่างน้อยปีละ 1 ครั้ง

1.5.11 รายงานความรับผิดชอบของตนในการจัดทำรายงานทางการเงิน
โดยแสดงควบคู่กับรายงานของผู้สอบบัญชีไว้ในรายงานประจำปีและครอบคลุมในเรื่องสำคัญๆ
ตามนโยบายเรื่องข้อพึงปฏิบัติที่ดีสำหรับกรรมการบริษัทจดทะเบียนของตลาดหลักทรัพย์แห่งประเทศไทย

1.6 การประชุมคณะกรรมการ

คณะกรรมการกำหนดให้มีการประชุมอย่างน้อย 6 ครั้งต่อปี
โดยกำหนดวันประชุมไว้ล่วงหน้าตลอดทั้งปี และอาจมีการประชุมวาระพิเศษเพิ่มตามความจำเป็น
ในการจัดประชุมคณะกรรมการ
ให้ประธานหรือรองประธานกรรมการที่ได้รับมอบหมายเป็นผู้ดูแลให้ความเห็นชอบกำหนดวาระการประชุม
โดยทำหน้าที่จัดส่งหนังสือเชิญประชุมพร้อมระเบียบวาระการประชุมและเอกสารประกอบการประชุมไปให้กรรมการล่วงหน้าไม่น้อยกว่า
7 วัน เพื่อให้กรรมการได้มีเวลาศึกษามาก่อนล่วงหน้า

ประธานกรรมการบริษัททำหน้าที่เป็นประธานที่ประชุม
มีหน้าที่ดูแลและจัดสรรเวลาแต่ละวาระให้อย่างเพียงพอสำหรับกรรมการที่จะอภิปราย
แสดงความคิดเห็นอย่างเป็นอิสระในประเด็นที่สำคัญโดยคำนึงถึงผลประโยชน์ของผู้ถือหุ้นและผู้มีส่วนเกี่ยวข้องอย่างเป็นธรรม
รวมทั้งให้ฝ่ายบริหารที่เกี่ยวข้องนำเสนอข้อมูลประกอบการอภิปรายปัญหาสำคัญ

เลขานุการบริษัททำหน้าที่สนับสนุนการปฏิบัติงานของคณะกรรมการและประสานงานระหว่างคณะกรรมการกับฝ่ายบริหาร
จัดประชุมและจัดทำรายงานการประชุมภายใน 14 วัน จัดเก็บรายงานการประชุม
และทะเบียนกรรมการ สนับสนุนติดตามให้คณะกรรมการสามารถปฏิบัติหน้าที่ให้เป็นไปตามกฎหมาย
ข้อบังคับ และมติที่ประชุมผู้ถือหุ้น อีกทั้งเป็นศูนย์กลางในการติดต่อกับผู้ถือหุ้น
ติดตามให้องค์กรมีการกำกับดูแลกิจการที่ดี และปฏิบัติหน้าที่ตามที่กฎหมายกำหนด

ในปี 2553 คณะกรรมการบริษัทได้มีการประชุมทั้งวาระปกติรวมทั้งสิ้น 7 ครั้ง
มีรายละเอียดการเข้าร่วมประชุมของกรรมการดังต่อไปนี้

1. ดร.ไพบูลย์ ลิมปพยอม เข้าร่วมประชุม 7/7 ครั้ง

2. นายอวิรุทธ์ วงศ์พุทธพิทักษ์ เข้าร่วมประชุม 6/7 ครั้ง

3. นางทัศนีย์ มโนรถ เข้าร่วมประชุม 7/7 ครั้ง

4. นายสุรศักดิ์ วาจาสิทธิ์ เข้าร่วมประชุม 7/7 ครั้ง

5. นายศุภเดช พูนพิพัฒน์ เข้าร่วมประชุม 6/7 ครั้ง

6. นายแอเลน ลิว ยง เคียง เข้าร่วมประชุม 0/7 ครั้ง

7. นายโยว เอ็ง ชุน เข้าร่วมประชุม 5/7 ครั้ง

8. นายวิกรม ศรีประทักษ์ เข้าร่วมประชุม 7/7 ครั้ง

9. นายสมประสงค์ บุญยะชัย เข้าร่วมประชุม 7/7 ครั้ง

10. นาย อึ้ง ชิง -วาห์ เข้าร่วมประชุม 5/7 ครั้ง

11. ดร. อานนท์ ทับเที่ยง¹ เข้าร่วมประชุม 3/5 ครั้ง

12. นายชาครีย์ ทรัพย์พระวงศ์^(2/) เข้าร่วมประชุม 1/1 ครั้ง

^(1/) ได้รับเลือกเป็นกรรมการแทนนายชาครีย์ ทรัพย์พระวงศ์ เมื่อวันที่ 12 กุมภาพันธ์ 2553

^(2/) ลาออกจากการเป็นกรรมการ เมื่อวันที่ 12 กุมภาพันธ์ 2553

1.7 การประชุมของกรรมการที่ไม่เป็นผู้บริหาร

คณะกรรมการกำหนดให้กรรมการที่ไม่เป็นผู้บริหารมีการประชุมกันเองตามความเหมาะสม
โดยไม่มีกรรมการที่เป็นผู้บริหารหรือฝ่ายบริหารเข้าร่วมการประชุม
เพื่อเปิดโอกาสให้อภิปรายปัญหาต่างๆ ทั้งที่เกี่ยวกับธุรกิจของบริษัทฯ เรื่องที่อยู่ในความสนใจ

ในการประชุม ให้ประธานกรรมการเป็นประธานของการประชุม
หากประธานกรรมการไม่สามารถเข้าร่วมการประชุมได้
ให้ที่ประชุมคัดเลือกกรรมการหนึ่งท่านเพื่อทำหน้าที่เป็นประธานในที่ประชุมแทน และให้บริษัทฯ
จัดให้มีเลขานุการของการประชุมของกรรมการที่ไม่เป็นผู้บริหารด้วย

ในปี 2553 ได้มีการประชุมของกรรมการที่ไม่เป็นผู้บริหาร 1 ครั้ง

1.8 แผนการสืบทอดตำแหน่ง

คณะกรรมการกำหนดให้มีแผนการสืบทอดตำแหน่งของประธานกรรมการบริหารและผู้บริหารระดับสูงของบริษัทฯ
ทั้งนี้ เพื่อรักษาความเชื่อมั่นให้กับผู้ลงทุน องค์กร ตลอดจนพนักงานว่าการดำเนินงานของบริษัทฯ
จะได้รับการสานต่ออย่างทันท่วงที

คณะกรรมการมอบหมายให้คณะกรรมการสรรหาและกำกับดูแลกิจการทำหน้าที่พิจารณากำหนดหลักเกณฑ์และแผนการสืบทอดตำแหน่ง
หากตำแหน่งประธานกรรมการบริหารว่างลง
รวมทั้งจัดให้มีการทบทวนแผนการสืบทอดตำแหน่งเป็นประจำทุกปี
และให้ประธานกรรมการบริหารรายงานให้คณะกรรมการเพื่อทราบเป็นประจำถึงแผนการพัฒนาและสืบทอดตำแหน่งงาน

1.9 การติดต่อสื่อสารกับฝ่ายบริหาร

กรรมการสามารถเข้าถึงและติดต่อสื่อสารกับฝ่ายบริหารและเลขานุการบริษัทได้โดยตรง
ตามความเหมาะสม
แต่การเข้าถึงและติดต่อสื่อสารนั้นต้องไม่เป็นการก้าวก่ายหรือแทรกแซงต่อการดำเนินธุรกิจปกติของบริษัทฯ

1.10 ค่าตอบแทนของกรรมการ

ค่าตอบแทนของกรรมการและผู้บริหารของบริษัทฯ จะสอดคล้องกับหน้าที่ความรับผิดชอบ
และเมื่อเปรียบเทียบค่าตอบแทนกับอุตสาหกรรมเดียวกันแล้ว
ค่าตอบแทนดังกล่าวอยู่ในระดับที่เหมาะสม และเพียงพอที่จะจูงใจและรักษากรรมการที่มีคุณภาพไว้
ทั้งนี้
คณะกรรมการกำหนดค่าตอบแทนเป็นผู้พิจารณากลั่นกรองและเสนอค่าตอบแทนของกรรมการในแต่ละปีเพื่อให้คณะกรรมการบริษัทและผู้ถือหุ้นพิจารณาอนุมัติ

1.11 การอบรมและพัฒนาความรู้กรรมการ

กรรมการที่ได้รับการแต่งตั้งใหม่แต่ละท่านจะได้รับทราบข้อมูลของบริษัทฯ
กฎระเบียบและข้อมูลธุรกิจของบริษัทฯ
ที่เกี่ยวข้องอย่างเพียงพอก่อนปฏิบัติหน้าที่และกรรมการจะได้รับการอบรมและพัฒนาความรู้อย่างต่อเนื่อง
เพื่อช่วยให้กรรมการสามารถทำหน้าที่และกำกับดูแลกิจการของบริษัทฯอย่างมีประสิทธิภาพ

1.12 การประเมินผลการปฏิบัติงานของคณะกรรมการ

กำหนดให้มีการประเมินผลการปฏิบัติงานตนเองของคณะกรรมการ (Self Assessment)
เพื่อใช้เป็นกรอบในการตรวจสอบการปฏิบัติงานในหน้าที่ของคณะกรรมการอย่างสม่ำเสมอ
ในการประเมินผลคณะกรรมการมีการเปรียบเทียบว่าได้ดำเนินการตามนโยบายการกำกับดูแลกิจการที่ได้อนุมัติไว้และ/หรือตามแนวปฏิบัติที่ดี
(Good Practices) หรือไม่
เพื่อปรับปรุงการปฏิบัติงานของคณะกรรมการให้สอดคล้องกับแนวนโยบายที่กำหนดไว้

2. สิทธิและความเท่าเทียมกันของผู้ถือหุ้นและบทบาทต่อผู้มีส่วนได้เสีย

2.1 สิทธิและความเท่าเทียมกันของผู้ถือหุ้น

คณะกรรมการเคารพในสิทธิและมีหน้าที่ในการดูแลรักษาผลประโยชน์ของผู้ถือหุ้นทุกรายอย่างเท่าเทียมกัน
ไม่ว่าผู้ถือหุ้นนั้นจะเป็นรายย่อยหรือชาวต่างชาติ นักลงทุนสถาบันหรือผู้ถือหุ้นรายใหญ่
หรือผู้ถือหุ้นรายย่อย ไม่ว่าสัญชาติใด โดย ผู้ถือหุ้นทุกรายมีสิทธิและความเท่าเทียมกัน ดังนี้

1.  สิทธิในการได้รับใบหุ้น โอนหุ้นและสิทธิในการรับทราบข้อมูล ผลการดำเนินงาน
    นโยบายการบริหารงาน อย่างสม่ำเสมอและทันเวลา

2.  สิทธิในการรับส่วนแบ่งกำไรร่วมกันอย่างเท่าเทียม

3.  สิทธิในการเข้าร่วมประชุมผู้ถือหุ้น แสดงความเห็น ให้ข้อเสนอแนะ และร่วมพิจารณาตัดสินใจ
    ในการเปลี่ยนแปลงที่สำคัญต่างๆ

4.  สิทธิในการแต่งตั้งกรรมการบริษัทฯ

นอกจากนี้แล้ว
ผู้ถือหุ้นทุกรายยังได้รับสิทธิอย่างเท่าเทียมตามที่กำหนดไว้ในข้อบังคับบริษัทฯและกฎหมายที่เกี่ยวข้อง

2.2 การประชุมผู้ถือหุ้น

บริษัทฯมีนโยบายที่จะดำเนินการประชุมผู้ถือหุ้นให้เป็นไปตามกฎหมายและแนวทางการประชุมผู้ถือหุ้นที่หน่วยงานกำกับดูแลกำหนด

ในการประชุมผู้ถือหุ้น ผู้ถือหุ้นทุกรายมีสิทธิและความเท่าเทียมกันในการรับทราบสารสนเทศ
การแสดงความเห็น และ ตั้งคำถามใดๆ ต่อที่ประชุมตามระเบียบวาระการประชุมและเรื่องที่เสนอ
โดยประธานที่ประชุมมีหน้าที่จัดสรรเวลาให้อย่างเหมาะสมและส่งเสริมให้มีการแสดงความเห็นและซักถามในที่ประชุม

บริษัทฯ ให้สิทธิแก่ผู้ถือหุ้น ในการเสนอวาระการประชุมเป็นการล่วงหน้า
และเสนอชื่อบุคคลที่เหมาะสมเพื่อเข้ารับการคัดเลือกเป็นกรรมการบริษัทในการประชุมผู้ถือหุ้นประจำปี
โดยบริษัทฯ จะประกาศหลักเกณฑ์ วิธีการ และช่องทางการเสนอวาระการประชุม
รวมทั้งขั้นตอนการพิจารณา ต่อตลาดหลักทรัพย์แห่งประเทศไทย และเผยแพร่บนเว็บไซต์บริษัทฯ
เพื่อให้เป็นไปตามนโยบายการกำกับดูแลกิจการที่ดีเกี่ยวกับการดูแลสิทธิของผู้ถือหุ้น

ในปี 2553 บริษัทฯ ได้จัดให้มีการประชุมสามัญผู้ถือหุ้น เมื่อวันที่ 8 เมษายน 2553 เวลา 10.00
น. ถึง 12.00 น. ณ อาคารชินวัตร 3 เลขที่ 1010 ถนนวิภาวดีรังสิต แขวงจตุจักร เขตจตุจักร
กรุงเทพมหานคร ซึ่งมีการพิจารณาลงคะแนนเสียงเรียงลำดับตามวาระที่กำหนดไว้
และได้รับความเห็นชอบจากผู้ถือหุ้นทุกวาระ ทั้งนี้ บริษัทฯ
ได้ให้สิทธิผู้ถือหุ้นเสนอวาระการประชุมและเสนอชื่อบุคคลที่เหมาะสมเข้ารับการคัดเลือกเป็นกรรมการบริษัทเป็นการล่วงหน้า
เพื่อให้เป็นไปตามนโยบายการกำกับดูแลกิจการที่ดีเกี่ยวกับการดูแลสิทธิของผู้ถือหุ้นอีกด้วย

อนึ่ง สำหรับการประชุมสามัญผู้ถือหุ้นประจำปี 2553 บริษัทฯ
ให้สิทธิผู้ถือหุ้นเสนอวาระการประชุมและเสนอชื่อบุคคลที่เหมาะสมเข้ารับการคัดเลือกเป็นกรรมการบริษัท
ในช่วงระหว่างเดือนพฤศจิกายน 2552 ถึงเดือนมกราคม 2553
โดยได้ประกาศต่อตลาดหลักทรัพย์แห่งประเทศไทยและเผยแพร่บนเว็บไซต์ของบริษัทฯ
(http://investor.ais.co.th)
ทั้งนี้ไม่มีผู้ถือหุ้นท่านใดเสนอวาระหรือเสนอชือบุคคลเข้ารับการคัดเลือกเป็นกรรมการบริษัท

ในการประชุมผู้ถือหุ้นทุกคราว บริษัทฯ
จะจัดส่งหนังสือเชิญประชุมพร้อมทั้งข้อมูลประกอบการประชุมในวาระต่างๆ อย่างเพียงพอ
ให้ผู้ถือหุ้นทราบในทันทีที่แล้วเสร็จ หรือล่วงหน้าไม่น้อยกว่า 14 วัน ก่อนวันประชุมผู้ถือหุ้น
โดยเปิดเผยไว้ใน เว็บไซต์ของบริษัทฯที่ http://investor.ais.co.th
เพื่อให้ผู้ถือหุ้นสามารถเข้าถึงและศึกษาได้ก่อนวันประชุม
รวมทั้งมีความเห็นของคณะกรรมการในทุกวาระ

หนังสือเชิญประชุมจะแจ้งรายละเอียดให้ผู้ถือหุ้นนำเอกสารหลักฐานที่จำเป็นมาให้ครบถ้วนในวันประชุมผู้ถือหุ้น
เพื่อรักษาสิทธิในการเข้าร่วมประชุมของผู้ถือหุ้น ส่วนในวันประชุม
ผู้ถือหุ้นสามารถลงทะเบียนล่วงหน้าได้ 2 ชั่วโมง ก่อนเริ่มการประชุม

การประชุมผู้ถือหุ้นทุกครั้ง บริษัทฯ จัดให้กรรมการอิสระอย่างน้อย 1 คน
เป็นผู้รับมอบอำนาจแทนผู้ถือหุ้นที่ไม่สะดวกเข้าประชุมและแจ้งไว้ในหนังสือนัดประชุม
ผู้ถือหุ้นมีสิทธิออกเสียงลงคะแนนแยกสำหรับแต่ละวาระที่เสนอ

การสื่อสารกับผู้ถือหุ้น

บริษัทฯ ให้ความสำคัญกับการติดต่อสื่อสารโดยตรงกับผู้ถือหุ้นทุกราย โดยผู้ถือหุ้นสามารถส่ง
ข้อแนะนำ ข้อคิดเห็น หรือคำถามที่เกี่ยวกับการดำเนินงานของบริษัทฯ ถึงกรรมการ ผู้บริหาร
และเลขานุการบริษัท ได้โดยผ่านอีเมล์ที่ companysecretary@ais.co.th

ในการประชุมผู้ถือหุ้น บริษัทฯ ได้กำหนดให้กรรมการบริษัททุกคน
โดยเฉพาะอย่างยิ่งประธานกรรมการบริษัท
และประธานกรรมการชุดย่อยเข้าร่วมประชุมเพื่อตอบคำถามต่อที่ประชุมผู้ถือหุ้นทุกคราวไป นอกจากนี้
ในการประชุมผู้ถือหุ้น

ทุกครั้งจะมีคณะกรรมการตรวจสอบซึ่งเป็นกรรมการอิสระร่วมอยู่ด้วย
โดยประธานที่ประชุมหรือบุคคลที่ได้รับมอบหมายจากประธานที่ประชุม
มีหน้าที่จัดสรรเวลาให้อย่างเหมาะสม ส่งเสริมให้มีการแสดงความเห็นและซักถามในที่ประชุม
เปิดโอกาสให้ผู้ถือหุ้นมีสิทธิเท่าเทียมกันใน การตรวจสอบการดำเนินงานของบริษัทฯ
ให้แสดงความคิดเห็นและข้อเสนอแนะต่างๆ
รวมทั้งมีการบันทึกประเด็นซักถามและข้อคิดเห็นที่สำคัญไว้ในรายงานการประชุม

2.3 บทบาทต่อผู้มีส่วนได้เสีย

บริษัทฯ ตระหนักถึงสิทธิของผู้มีส่วนได้ส่วนเสียต่างๆ
และมีนโยบายที่จะดูแลให้ความมั่นใจโดยจัดลำดับความสำคัญให้แก่ ผู้มีส่วนได้ส่วนเสีย ทั้งผู้ถือหุ้น
พนักงาน ผู้บริหาร ลูกค้า คู่ค้า เจ้าหนี้
ตลอดจนสาธารณชนและสังคมโดยรวมอย่างเหมาะสมและจะให้มีการร่วมมือกันระหว่างผู้มีส่วนได้ส่วนเสียในกลุ่มต่างๆ
ตามบทบาทและหน้าที่เพื่อให้กิจการของบริษัทฯ ดำเนินไปด้วยดี
มีความมั่นคงและตอบสนองผลประโยชน์ที่เป็นธรรมแก่ทุกฝ่าย

3.การเปิดเผยสารสนเทศและความโปร่งใส

บทบาทหน้าที่ของคณะกรรมการเกี่ยวกับการเปิดเผยสารสนเทศและความโปร่งใส

1)  คณะกรรมการมีหน้าที่ในการเปิดเผยสารสนเทศทั้งที่เป็นสารสนเทศทางการเงินและที่ไม่ใช่ทางการเงินอย่างครบถ้วนเพียงพอ
    เชื่อถือได้และทันเวลา เพื่อให้ผู้ถือหุ้นและผู้มีส่วนได้เสียของบริษัทฯ
    ได้รับสารสนเทศอย่างเท่าเทียมกัน

2)  กำหนดให้มีหน่วยงานผู้ลงทุนสัมพันธ์ (Investor Relations) เพื่อเป็นตัวแทนบริษัทฯ
    ในการสื่อสารสารประชาสัมพันธ์ข้อมูลข่าวสารที่เป็นประโยชน์ให้ผู้ถือหุ้น ผู้ลงทุน
    นักวิเคราะห์หลักทรัพย์ และผู้ที่เกี่ยวข้องได้รับทราบข้อมูลของ บริษัทฯ
    ซึ่งผู้สนใจสามารถติดต่อขอข้อมูลต่างๆ จากหน่วยงานนักลงทุนสัมพันธ์ได้ที่ โทร.
    0-2299-5116 หรือ Email: investor@ais.co.th
    หรือที่เว็บไซต์ของแผนกนักลงทุนสัมพันธ์ http://investor.ais.co.th อีกทั้งมีหน่วยงาน
    Compliance ของบริษัทฯ
    ดูแลในด้านการเปิดเผยข้อมูลแก่ตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
    (สำนักงาน ก.ล.ต.) เพื่อให้มั่นใจว่าได้ปฏิบัติตามระเบียบ
    ข้อบังคับของกฎหมายที่เกี่ยวข้องอย่างครบถ้วน นอกจากนี้ บริษัทฯ จัดให้มีวันนักลงทุนประจำปี
    (Annual Investor Day)
    เพื่อเปิดโอกาสผู้จัดการกองทุนและนักวิเคราะห์ได้มีความเข้าใจต่อการดำเนินธุรกิจ
    และการปฏิบัติงานในแต่ละส่วนงานของบริษัทฯ ได้มากขึ้น

3)  บริษัทฯ มีนโยบายเปิดเผยสารสนเทศที่สำคัญต่อสาธารณชน ดังนี้

1.  วัตถุประสงค์ของบริษัทฯ

2.  ฐานะการเงินและผลการดำเนินงานของบริษัทฯ โครงสร้างการถือหุ้น
    และสิทธิในการออกเสียง

3.  รายชื่อกรรมการ กรรมการชุดย่อยต่างๆ ประธานกรรมการบริหาร
    หัวหน้าคณะเจ้าหน้าที่ผู้บริหาร และระบุค่าตอบแทนประธานกรรมการ กรรมการอิสระ และ
    กรรมการที่ไม่ได้เป็นผู้บริหาร

4.  ปัจจัยและนโยบายเกี่ยวกับการจัดการความเสี่ยงที่สามารถมองเห็นได้ทั้งที่เกี่ยวกับการดำเนินงานและการเงิน(Material
    foreseeable risk factors)

5.  นโยบายและโครงสร้างการกำกับดูแลกิจการ (Governance structures and
    policies) รวมทั้งความรับผิดชอบของคณะกรรมการในการรายงานทางการเงิน
    และรายงานของประธานกรรมการตรวจสอบ เป็นต้น

6.  เปิดเผยในรายงานประจำปีเกี่ยวกับจำนวนครั้งที่กรรมการ และ/หรือ
    กรรมการชุดย่อยแต่ละท่านเข้าร่วมประชุม
    โดยเปรียบเทียบกับจำนวนครั้งของการประชุมคณะกรรมการ
    และ/หรือคณะกรรมการชุดย่อยในแต่ละปี

  นอกจากนี้ บริษัทฯ ยังคงต้องเปิดเผยข้อมูลตามกฎหมายหรือข้อบังคับที่เกี่ยวข้อง
  เพื่อให้นักลงทุนและผู้ที่ เกี่ยวข้อง
  ทั้งที่เป็นผู้ถือหุ้นและผู้ที่สนใจจะถือหุ้นในอนาคตได้ใช้ประกอบการตัดสินใจลงทุน
  โดยผ่านช่องทางและ สื่อการเผยแพร่ข้อมูลต่างๆ ของตลาดหลักทรัพย์แห่งประเทศไทย
  ตลอดจนผ่านเว็บไซต์ของบริษัทฯ ที่ http://investor.ais.co.th

4. การควบคุมและบริหารความเสี่ยง

4.1 การควบคุมภายใน (Internal Control) 

คณะกรรมการต้องจัดให้มีและรักษาไว้ซึ่งระบบควบคุมภายในเพื่อปกป้องเงินลงทุนของผู้ถือหุ้นและทรัพย์สินของบริษัทฯ

คณะกรรมการมีหน้าที่สอบทานความมีประสิทธิภาพของระบบการควบคุมภายในอย่างน้อยปีละครั้งและรายงานให้ผู้ถือหุ้นทราบว่าได้กระทำการดังกล่าวแล้ว
การสอบทานต้องครอบคลุมในทุกเรื่องรวม ทั้งการควบคุมทางการเงิน
การดำเนินงานการกำกับดูแลการปฏิบัติงาน (Compliance Controls)
และการบริหารความเสี่ยง (Risk Management)

4.2 การตรวจสอบภายใน

บริษัทฯ มีการจัดตั้งหน่วยงานตรวจสอบภายในโดยเป็นหน่วยงานหนึ่งในบริษัทฯ
และรายงานตรงต่อคณะกรรมการตรวจสอบและผู้บริหารระดับสูง มีหน้าที่ในการให้คำปรึกษา
ตรวจสอบและประเมินระบบการควบคุมภายใน
ระบบบริหารความเสี่ยงและระบบการกำกับดูแลกิจการ

4.3 การบริหารความเสี่ยง (Risk Management)

บริษัทฯ มีนโยบายที่จะบริหารความเสี่ยงต่างๆ ที่มีผลกระทบต่อบริษัทฯ ทั้งปัจจัยภายในและภายนอก
ให้มีความเสี่ยงที่เหลืออยู่ในระดับที่เหมาะสมและยอมรับได้ โดยมีคณะกรรมการบริหารความเสี่ยง
(Risk Management Committee)
ซึ่งมีประธานกรรมการบริหารเป็นประธานและตัวแทนของทุกฝ่ายในบริษัทฯ
เพื่อดำเนินการประเมินและสอบทานผลการประเมินความเสี่ยงจากหน่วยงานต่างๆ
รวมทั้งทบทวนและเสนอนโยบายที่เกี่ยวข้องกับการบริหารความเสี่ยงอย่างน้อยปีละครั้ง

การบริหารความเสี่ยงเป็นส่วนหนึ่งของการจัดทำ Business Plan ประจำปี
เพื่อให้การกำหนดแนวทางการจัดการความเสี่ยงนั้น สอดคล้องกับวัตถุประสงค์ เป้าหมาย
และแผนกลยุทธ์ต่างๆ ของบริษัทฯ ทั้งนี้ผู้บริหารและพนักงานทุกคนในบริษัทฯ เป็นเจ้าของความเสี่ยง
และมีหน้าที่ในการประเมินความเสี่ยงของแต่ละหน่วยงานและกระบวนการทำงานประเมินประสิทธิภาพของมาตรการควบคุมที่มีอยู่นำเสนอแผนและวิธีการในการลดความเสี่ยง
และรายงานให้ผู้บริหาร คณะกรรมการตรวจสอบ และคณะกรรมการบริษัทฯ

โปรดพิจารณารายละเอียดเพิ่มเติมในส่วนที่ 1 เรื่อง ปัจจัยเสี่ยง และส่วนที่ 10 เรื่อง
การควบคุมภายใน การตรวจสอบภายในและการบริหารความเสี่ยง

5. ประมวลจริยธรรมธุรกิจ

บริษัทฯ ได้จัดทำประมวลจริยธรรมธุรกิจ ซึ่งเป็นส่วนหนึ่งของนโยบายการกำกับดูแลกิจการเพื่อเป็นแนวทาง และ ข้อพึงปฏิบัติที่ดีให้กรรมการ ผู้บริหาร ตลอดจนพนักงานทุกๆ คนของบริษัทฯ ได้ยึดมั่นปฏิบัติงาน ดำเนินธุรกิจบริษัทฯ อย่างซื่อสัตย์ มีจริยธรรม ทั้งนี้ บริษัทฯ ได้แต่งตั้งคณะกรรมการจริยธรรมธุรกิจตั้งแต่ปี 2549 โดยประมวลจริยธรรมธุรกิจบริษัทฯมีเนื้อหาครอบคลุมในเรื่อง ดังนี้ 

5.1 ความรับผิดชอบต่อผู้ถือหุ้น

บริษัทฯ มุ่งมั่นเป็นตัวแทนที่ดีของผู้ถือหุ้นในการดำเนินธุรกิจเพื่อสร้างความพึงพอใจสูงสุดให้กับผู้ถือหุ้น
โดยคำนึงถึงการเจริญเติบโตของมูลค่าบริษัทฯ ในระยะยาวด้วยผลตอบแทนที่ดีและต่อเนื่อง
รวมทั้งการดำเนินการเปิดเผยข้อมูลอย่างโปร่งใส และเชื่อถือได้ต่อผู้ถือหุ้น

5.2 ความรับผิดชอบต่อลูกค้า 

บริษัทฯ
มีความมุ่งมั่นในการสร้างความพึงพอใจและความมั่นใจให้กับลูกค้าที่จะได้รับผลิตภัณฑ์และบริการที่ดีมีคุณภาพ
ในระดับราคาที่เหมาะสม รวมทั้งรักษาสัมพันธภาพที่ดี จึงได้กำหนดแนวทางปฏิบัติไว้ดังต่อไปนี้

-   ผลิตสินค้าและบริการที่มีคุณภาพ
    โดยมุ่งมั่นที่จะยกระดับมาตรฐานให้สูงขึ้นอย่างต่อเนื่องและจริงจังเปิดเผยข่าวสารข้อมูลเกี่ยวกับสินค้าและบริการอย่างครบถ้วน
    ถูกต้อง และไม่บิดเบือนข้อเท็จจริง

-   กรรมการ ผู้บริหาร และพนักงานทุกระดับจะไม่เปิดเผยข้อมูลของลูกค้า
    โดยไม่ได้รับอนุญาตจากลูกค้าหรือจากผู้มีอำนาจของบริษัทฯ ก่อน
    เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

5.3 ความรับผิดชอบต่อคู่ค้าและเจ้าหนี้ 

การดำเนินธุรกิจกับคู่ค้าใดๆ ต้องไม่นำมาซึ่งความเสื่อมเสียต่อชื่อเสียงของบริษัทฯ
หรือขัดต่อกฎหมายใดๆ
มีการคำนึงถึงความเสมอภาคในการดำเนินธุรกิจและผลประโยชน์ร่วมกันกับคู่ค้า
การคัดเลือกคู่ค้าต้องทำอย่างยุติธรรม ทั้งนี้ บริษัทฯ
ถือว่าคู่ค้าเป็นปัจจัยสำคัญในการร่วมสร้างมูลค่าให้กับลูกค้า

บริษัทฯ ยึดมั่นในสัญญาและถือปฏิบัติตามเงื่อนไขที่มีต่อเจ้าหนี้เป็นสำคัญ ในการชำระคืนเงินต้น
ดอกเบี้ย และการดูแลหลักประกันต่างๆ

5.4 ความรับผิดชอบต่อพนักงาน

พนักงานเป็นทรัพยากรอันมีค่าสูงสุดและเป็นปัจจัยสำคัญสู่ความสำเร็จของบริษัทฯ บริษัทฯ
จึงได้มุ่งพัฒนาเสริมสร้างวัฒนธรรมและบรรยากาศการทำงานที่ดี รวมทั้งส่งเสริมการทำงานเป็นทีม
ปฏิบัติต่อพนักงานด้วยความสุภาพและให้ความเคารพต่อความเป็นปัจเจกชน การว่าจ้าง
แต่งตั้งและโยกย้ายพนักงาน
จะพิจารณาบนพื้นฐานของคุณธรรมและการใช้ทรัพยากรบุคคลให้เกิดประโยชน์สูงสุดแก่บริษัทฯ

บริษัทฯ
มีความรับผิดชอบในการดูแลรักษาสภาพแวดล้อมการทำงานให้มีความปลอดภัยต่อชีวิตและทรัพย์สินของพนักงานอยู่เสมอ
และยึดมั่นปฏิบัติตามกฎหมายว่าด้วยแรงงานอย่างเคร่งครัด

บริษัทฯ เคารพในความเป็นส่วนตัวของพนักงาน ไม่นำข้อมูลส่วนตัว เช่น เงินเดือน
ประวัติการรักษาพยาบาล ครอบครัว ไปเปิดเผยให้กับบุคคลภายนอกหรือผู้ที่ไม่เกี่ยวข้อง
เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

5.5 การแข่งขันทางการค้ากับคู่แข่งขัน

บริษัทฯ มีนโยบายสนับสนุนและส่งเสริมการแข่งขันทางการค้าอย่างเสรีและเป็นธรรม

บริษัทฯ ไม่มีนโยบายในการแข่งขันทางการค้าโดยใช้วิธีการใดๆ
ให้ได้มาซึ่งข้อมูลของคู่แข่งขันอย่างผิดกฎหมายและขัดต่อจริยธรรม

5.6 ความรับผิดชอบต่อสังคมและสิ่งแวดล้อม

บริษัทฯ ในฐานะเป็นบริษัทไทย
ตระหนักและมีจิตสำนึกในบุญคุณของประเทศและเป็นส่วนหนึ่งของสังคม
ซึ่งต้องรับผิดชอบช่วยเหลือสังคม สนับสนุนกิจกรรมของท้องถิ่นที่บริษัทฯ มีการดำเนินธุรกิจ

บริษัทฯ มีนโยบายผลิตสินค้าและให้บริการใดๆ
ที่เป็นมิตรต่อสิ่งแวดล้อมและปฏิบัติตามกฎหมายสิ่งแวดล้อม

บริษัทฯ ส่งเสริมกิจกรรมการดูแลรักษาธรรมชาติและอนุรักษ์พลังงาน
และมีนโยบายที่จะคัดเลือกและส่งเสริมการใช้ผลิตภัณฑ์ที่เป็นมิตรกับสิ่งแวดล้อม

5.7 ความขัดแย้งทางผลประโยชน์ (Conflict of Interests)

ในการทำงานให้กับบริษัทฯ อาจเกิดสถานการณ์ที่ผลประโยชน์ส่วนตนของกรรมการ ผู้บริหาร
หรือพนักงานอาจขัดแย้งกับผลประโยชน์ของบริษัทฯ
ความขัดแย้งทางผลประโยชน์นั้นอาจเกิดขึ้นได้ในหลายรูปแบบ ดังนั้นบริษัทฯ
จึงได้กำหนดแนวทางที่ทุกคนพึงถือปฏิบัติ ดังนี้

1) การรับเงินหรือประโยชน์ตอบแทน

  กรรมการ ผู้บริหาร และพนักงาน ต้องไม่รับเงินหรือประโยชน์ตอบแทนใดๆ
  เป็นการส่วนตัวจากลูกค้า คู่ค้า ของบริษัทฯ
  หรือจากบุคคลใดอันเนื่องจากการทำงานในนามบริษัทฯ

  กรรมการ ผู้บริหาร และพนักงาน จะต้องไม่ให้กู้หรือกู้ยืมเงิน หรือเรี่ยไรเงิน
  สิ่งของจากลูกค้าหรือผู้ทำธุรกิจกับบริษัทฯ
  เว้นแต่เป็นการกู้ยืมเงินจากธนาคารหรือสถาบันการเงินในฐานะของลูกค้าของธนาคารหรือสถาบันการเงินดังกล่าว

2) การประกอบธุรกิจอื่นนอกบริษัทฯ และบริษัทย่อย

  การทำธุรกิจส่วนตัวใดๆ ของกรรมการ ผู้บริหาร และพนักงาน
  ต้องไม่กระทบต่อการปฏิบัติหน้าที่และเวลาทำงานของบริษัทฯ
  และห้ามประกอบธุรกิจหรือมีส่วนร่วมในธุรกิจใดอันเป็นการแข่งขันกับธุรกิจของบริษัทฯ
  และบริษัทย่อย ไม่ว่ากรรมการ ผู้บริหาร
  หรือพนักงานดังกล่าวจะได้รับประโยชน์โดยตรงหรือโดยทางอ้อมก็ตาม

3) การทำธุรกิจใดๆ กับบริษัทฯ และบริษัทย่อย

  การทำธุรกิจใดๆ กับบริษัทฯ และบริษัทย่อย ทั้งในนามส่วนตัว ครอบครัว หรือในนามนิติบุคคลใดๆ
  ที่กรรมการ ผู้บริหาร และพนักงาน นั้นมีส่วนได้ส่วนเสีย จะต้องเปิดเผยส่วนได้ส่วนเสียต่อบริษัทฯ
  ก่อนเข้าทำรายการ

  ห้ามกรรมการ ผู้บริหาร และพนักงาน
  ที่มีส่วนได้เสียเป็นผู้อนุมัติในการตกลงเข้าทำรายการหรือกระทำการใดๆ ในนามบริษัทฯ

  ผู้ทำรายการในนามบริษัทฯ มีหน้าที่ต้องตรวจสอบความสัมพันธ์ของคู่ค้าว่าเกี่ยวข้องกับกรรมการ
  ผู้บริหาร และพนักงาน หรือไม่
  ก่อนทำรายการเพื่อป้องกันความขัดแย้งทางผลประโยชน์ใดๆที่อาจเกิดขึ้น ทั้งนี้
  นิยามของความสัมพันธ์ให้เป็นไปตามหลักเกณฑ์เรื่อง
  การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกันของคณะกรรมการตลาดหลักทรัพย์แห่งประเทศไทย

4) การดำรงตำแหน่งกรรมการบริษัทภายนอกบริษัทฯ 

  บริษัทฯ ไม่มีนโยบายที่จะส่งผู้บริหาร เข้าไปเป็นกรรมการในบริษัทอื่นนอกบริษัทฯ
  ในกรณีที่ผู้บริหารของบริษัทฯ จะเข้าดำรงตำแหน่งกรรมการในบริษัทอื่น
  ต้องได้รับการอนุมัติจากผู้มีอำนาจของบริษัทฯ
  ยกเว้นการดำรงตำแหน่งกรรมการในองค์กรการกุศลที่ไม่แสวงหากำไร ทั้งนี้
  การดำรงตำแหน่งดังกล่าวจะต้องไม่ขัดต่อบทบัญญัติของกฎหมาย
  หรือข้อบังคับที่เกี่ยวข้องกับการดำเนินธุรกิจของบริษัทฯ และต้องไม่ใช้ตำแหน่งงานในบริษัทฯ
  ไปใช้อ้างอิงเพื่อส่งเสริมธุรกิจภายนอก

ในการขออนุมัติให้เป็นไปตามอำนาจอนุมัติ ดังนี้

  -------------------------------------- --------------------------------
  ตำแหน่ง                                 อนุมัติโดย

  ผู้บริหารระดับตั้งแต่ 13 -15                  ประธานกรรมการบริหาร

  ผู้บริหารระดับ 15 ขึ้นไป                     คณะกรรมการบริหาร

  ผู้บริหารที่ดำรงตำแหน่งกรรมการบริษัท           คณะกรรมการบริษัท
  -------------------------------------- --------------------------------

5) การรับของขวัญและการรับเลี้ยงรับรองทางธุรกิจ 

  กรรมการ ผู้บริหาร และพนักงาน พึงหลีกเลี่ยงการรับของขวัญทั้งที่เป็นตัวเงินและมิใช่ตัวเงินจาก
  คู่ค้าหรือผู้ที่เกี่ยวข้องกับธุรกิจของบริษัทฯ เว้นแต่ในเทศกาลหรือประเพณีนิยม
  แต่ต้องมีมูลค่าไม่เกิน 5,000 บาท
  ในกรณีที่มีเหตุจำเป็นต้องรับของขวัญหรือทรัพย์สินอื่นใดในมูลค่าที่สูงกว่า 5,000 บาท
  ให้รายงานผู้บังคับบัญชาเพื่อดำเนินการตามความเหมาะสม

  กรรมการ ผู้บริหาร และพนักงาน สามารถรับการเลี้ยงรับรองทางธุรกิจได้
  เพื่อประโยชน์ในธุรกิจของบริษัทฯ
  และพึงหลีกเลี่ยงการรับเลี้ยงรับรองในลักษณะที่เกินกว่าเหตุความสัมพันธ์ปกติจากบุคคลอื่นที่เกี่ยวข้องกับ
  บริษัทฯ หรือจะเป็นคู่ค้าในอนาคต

6) การเดินทางไปสัมมนา ดูงาน ทัศนศึกษา

  กรรมการ ผู้บริหารและพนักงาน สามารถรับเชิญไปดูงาน สัมมนาและทัศนศึกษา
  ซึ่งคู่ค้าเป็นผู้ออกค่าใช้จ่ายเดินทางให้ได้ ทั้งนี้
  เฉพาะเพื่อประโยชน์ในทางธุรกิจและต้องผ่านการอนุมัติจากผู้บังคับบัญชาที่มีอำนาจเท่านั้น
  แต่ห้ามรับเงินหรือประโยชน์อื่นใดจากคู่ค้า

5.8 การเสนอเงิน สิ่งจูงใจหรือรางวัล 

บริษัทฯ ไม่มีนโยบายเสนอเงิน สิ่งจูงใจของกำนัล สิทธิประโยชน์พิเศษ ในรูปแบบใดๆ แก่ลูกค้า
คู่ค้าของบริษัทฯ หน่วยงานภายนอกหรือบุคคลใดๆ เพื่อให้ได้มาซึ่งธุรกิจ
ยกเว้นการให้การเลี้ยงรับรองทางธุรกิจตามประเพณีนิยม ส่วนลดการค้า
และโครงการส่งเสริมการขายของบริษัทฯ

5.9 กิจกรรมทางการเมือง 

บริษัทฯ มีนโยบายเป็นกลางทางการเมือง
โดยไม่บริจาคเงินสนับสนุนหรือกระทำการอันเป็นการฝักใฝ่พรรคการเมืองใดพรรคการเมืองหนึ่งและหลีกเลี่ยงกิจกรรมใดๆ
ที่อาจทำให้เกิดความเข้าใจว่าบริษัทฯ
มีส่วนเกี่ยวข้องหรือฝักใฝ่พรรคการเมืองใดพรรคการเมืองหนึ่ง

กรรมการ ผู้บริหาร
และพนักงานทุกระดับสามารถมีส่วนร่วมในกิจกรรมทางการเมืองภายใต้บทบัญญัติแห่งรัฐธรรมนูญ
แต่กรรมการ ผู้บริหาร หรือพนักงาน ต้องไม่แอบอ้างความเป็นพนักงานหรือนำทรัพย์สิน อุปกรณ์
เครื่องมือใดๆ ของบริษัทฯ ไม่ใช้เพื่อประโยชน์ในการดำเนินการใดๆ
ในทางการเมืองและพึงหลีกเลี่ยงกิจกรรมใดๆ ที่อาจทำให้เกิดความเข้าใจว่าบริษัทฯ
ได้ให้การสนับสนุนหรือฝักใฝ่ในพรรคการเมืองใดพรรคหนึ่ง

กรรมการ ผู้บริหาร และพนักงาน ต้องลาออกจากการเป็นพนักงาน
หากจะดำรงตำแหน่งทางการเมืองหรือลงสมัครรับเลือกตั้งในระดับท้องถิ่นหรือระดับประเทศ

5.10 การปกป้อง ดูแลรักษาทรัพย์สินของบริษัทฯ 

กรรมการ ผู้บริหาร และพนักงานทุกระดับมีหน้าที่และความรับผิดชอบในการดูแลรักษา
การใช้ทรัพย์สินของกลุ่มบริษัทฯ เพื่อประโยชน์สูงสุดของบริษัทฯ
โดยไม่นำไปใช้เพื่อประโยชน์ของตนเอง หรือผู้อื่น

บริษัทฯ มีนโยบายจะจัดทำเอกสารทางธุรกิจ บันทึกข้อมูลทางการเงินและบัญชี
และจัดทำรายงานทางการเงิน ด้วยความสุจริต ทันเวลา
ถูกต้องครบถ้วนตามกฎหมายที่เกี่ยวข้องและเป็นไปตามมาตรฐานการบัญชีที่รับรองโดยทั่วไป

กรรมการ ผู้บริหาร
พนักงานทุกคนต้องควบคุมข้อมูลความลับอย่างเหมาะสมและต้องไม่สื่อสารข้อมูลอันมีสาระสำคัญและยังมิได้เปิดเผยสู่สาธารณชน
ซึ่งได้รับรู้มาจากหน้าที่งาน ไปยังหน่วยงานอื่นๆ และบุคคลภายนอกที่ไม่สมควรต้องรับรู้ข้อมูลนั้น
และมีหน้าที่ต้องใช้ความพยายามอย่างดีที่สุด เพื่อป้องกันไว้ซึ่งข้อมูลที่เป็นความลับดังกล่าว ทั้งนี้
รวมไปถึงการจัดเก็บเอกสารข้อมูลที่เป็นความลับ

5.11 การใช้ข้อมูลภายในและการซื้อขายหลักทรัพย์ของบริษัทฯ 

กรรมการ ผู้บริหาร และพนักงานทุกระดับต้องไม่ใช้ข้อมูลภายใน (Inside Information)
ของบริษัทฯ ที่มีสาระสำคัญ และยังไม่ได้เปิดเผยต่อสาธารณชนเพื่อประโยชน์ของตนเองหรือผู้อื่น

กรรมการ ผู้บริหาร และพนักงานของบริษัทฯ
มีสิทธิเสรีภาพในการลงทุนซื้อขายหลักทรัพย์ของกลุ่มบริษัทฯ
แต่เพื่อป้องกันมิให้เกิดความขัดแย้งทางผลประโยชน์ กรรมการ ผู้บริหาร และพนักงาน
ควรหลีกเลี่ยงหรืองดการซื้อขายหลักทรัพย์ของกลุ่มบริษัทฯ ในช่วงระยะเวลา 1 เดือน
ก่อนการเปิดเผยงบการเงินให้แก่สาธารณชน

5.12 การให้ข้อมูลข่าวสาร หรือให้สัมภาษณ์ต่อสื่อมวลชน หรือต่อสาธารณชน

การให้ข้อมูลใดๆ เกี่ยวกับบริษัทฯ ต้องอยู่บนพื้นฐานข้อมูลที่ เป็นจริง ถูกต้อง
และปฏิบัติด้วยความระมัดระวัง

ผู้ที่ไม่มีหน้าที่เกี่ยวข้องหรือไม่ได้รับมอบหมาย
ไม่สามารถให้ข้อมูลข่าวสารหรือให้สัมภาษณ์ต่อสื่อมวลชนหรือต่อสาธารณชนใดๆ
เกี่ยวกับหรือพาดพิงบริษัทฯ ไม่ว่าในด้านใด อันอาจส่งผลกระทบต่อชื่อเสียง
และการดำเนินธุรกิจของบริษัทฯ

5.13 รายการระหว่างกัน

ในกรณีที่มีการทำรายการระหว่างกัน บริษัทฯ จะปฏิบัติตามหลักเกณฑ์และขั้นตอนในการพิจารณาอนุมัติ
โดยคำนึงถึงประโยชน์สูงสุดของบริษัทฯ เป็นสำคัญ
โดยถือเสมือนหนึ่งเป็นรายการที่กระทำกับบุคคลภายนอก (On an arms' length basis)

5.14 การปฏิบัติตามกฎหมาย ระเบียบ และข้อบังคับ 

กรรมการ ผู้บริหาร และพนักงานต้องปฏิบัติตนให้อยู่ในกรอบของกฎหมาย ระเบียบ ข้อบังคับ
และต้องไม่มีส่วนรู้เห็น ช่วยเหลือ หรือกระทำการใดๆ อันเป็นการละเมิด ฝ่าฝืนกฎหมาย ระเบียบ
ข้อบังคับ

5.15 การจัดการและการรักษาจริยธรรมธุรกิจ

1) กรรมการ ผู้บริหาร และพนักงานทุกคนต้องรับทราบ ทำความเข้าใจ
และปฏิบัติตามจริยธรรมธุรกิจอย่างเคร่งครัด หากพบว่ามีการฝ่าฝืนหรือกระทำการใดๆ
ที่ขัดต่อจริยธรรมธุรกิจบริษัทฯ จะพิจารณาและดำเนินการตามความเหมาะสม
และในกรณีที่การกระทำดังกล่าวขัดต่อระเบียบ และ ข้อบังคับการทำงานด้วยแล้ว บริษัทฯ
จะพิจารณาลงโทษตามลักษณะแห่งความผิดตามควรแก่กรณี

2) กรรมการ ผู้บริหาร และพนักงานทุกคนมีหน้าที่ลงนามรับทราบจริยธรรมธุรกิจนี้
เมื่อเข้าเป็นพนักงานและเมื่อมีการเปลี่ยนแปลง

3) ผู้บริหารและผู้บังคับบัญชาต้องเป็นแบบอย่างที่ดีในการปฏิบัติตามจริยธรรมธุรกิจ
และมีหน้าที่ในการสอดส่องดูแลและส่งเสริมผู้ใต้บังคับบัญชาปฏิบัติตามจริยธรรมธุรกิจที่กำหนด

4) กำหนดให้มีคณะกรรมการจริยธรรมธุรกิจ ประกอบด้วย หัวหน้าคณะเจ้าหน้าที่ผู้บริหาร
ของบริษัทฯเป็นประธาน หัวหน้าหน่วยงานตรวจสอบภายใน หัวหน้าหน่วยงานกฎหมาย
หัวหน้าหน่วยงานทรัพยากรบุคคล และหน่วยงานอื่นๆ ที่เกี่ยวข้องเป็นกรรมการ
โดยมีหน้าที่และความรับผิดชอบ ดังนี้

-   ดูแลปรับปรุงจริยธรรมธุรกิจให้มีความเหมาะสมและทันสมัย โดยได้รับอนุมัติจากคณะกรรมการ

-   รับเรื่องร้องเรียนการกระทำที่อาจจะฝ่าฝืนจริยธรรมธุรกิจ
    รวมทั้งดำเนินการสอบสวนข้อเท็จจริง

-   ตอบชี้แจงข้อซักถามและตีความในกรณีที่มีข้อสงสัย

-   จัดทำรายงานให้ คณะกรรมการบริหารทราบเป็นประจำทุกปี

-   ดูแลการสร้างจิตสำนึกและการอบรมพนักงานให้มีความรู้ความเข้าใจจริยธรรมธุรกิจและเสริมสร้างให้พนักงานทุกคนยึดถือและปฏิบัติ

-   แต่งตั้งคณะทำงานเพื่อดำเนินการตามที่คณะกรรมการจริยธรรมธุรกิจมอบหมาย

5) ในการขอยกเว้นการปฏิบัติตามจริยธรรมธุรกิจนี้ให้แก่ผู้บริหารและกรรมการ
จะต้องได้รับการอนุมัติจากคณะกรรมการบริษัทฯ

5.16 การรายงานการไม่ปฏิบัติตามจริยธรรมธุรกิจ

กรรมการ ผู้บริหาร และพนักงาน มีหน้าที่ต้องรายงานการปฏิบัติที่อาจขัดต่อจริยธรรมธุรกิจ
ในกรณีที่พบเห็นหรือถูกกดดัน/บังคับให้กระทำใดๆ ที่เป็นการขัดต่อจริยธรรมธุรกิจ
ให้รายงานต่อผู้บังคับบัญชา หรือผู้บริหารระดับสูง หรือคณะกรรมการจริยธรรมธุรกิจ แล้วแต่กรณี

บริษัทฯ มีนโยบายที่จะรักษาข้อมูลความลับและคุ้มครองผู้ที่รายงานเป็นอย่างดี
และผู้รายงานไม่ต้องรับโทษใดๆ หากกระทำโดยเจตนาดี

การแสดงความรับผิดชอบต่อสังคม (Corporate Social Responsibility)

บริษัท แอดวานซ์ อินโฟร์ เซอร์วิส จำกัด (มหาชน) หรือ เอไอเอส
เป็นบริษัทไทยที่เป็นผู้นำในการให้บริการเครือข่ายโทรศัพท์เคลื่อนที่ที่ให้ความสำคัญต่อการพัฒนากิจการโทรคมนาคมของประเทศไทยและการดำเนินธุรกิจที่ใส่ใจต่อผลกระทบด้านสิ่งแวดล้อมและทำประโยชน์ต่อสังคม
และรับผิดชอบต่อผู้มีส่วนได้ส่วนเสียทุกกลุ่มอันได้แก่ ผู้ถือหุ้น พนักงาน คู่ค้า ลูกค้า เจ้าหนี้ สังคม
ชุมชน และสิ่งแวดล้อม

บริษัทฯมีนโยบายการบริหารงานโดยยึดหลักธรรมาภิบาล
เพื่อให้การดำเนินงานขององค์กรเป็นไปอย่างมีประสิทธิภาพและเติบโตอย่างมั่นคง ดังนี้

“มุ่งเป็นผู้นำในธุรกิจ

มุ่งเน้นความคิดสร้างสรรค์ยึดมั่นในความเป็นเลิศ

บริการเพื่อสร้างความพึงพอใจสูงสุดแก่ลูกค้า

เน้นการกระจายอำนาจ และสร้างความคล่องตัวให้องค์กร

ยึดมั่นในคุณธรรมและความสุจริตใจ

เชื่อมั่นในการทำงานเป็นทีม และสานประโยชน์ในกลุ่มบริษัทและบริษัทคู่ค้า

อุทิศตนเพื่อรับใช้สังคม”

โดยการดำเนินงานในทุกส่วนงานขององค์กรอยู่บนพื้นฐานของความรับผิดชอบต่อสังคม (Corporate
Social Responsibility) ด้วยมุ่งหวังให้คนในสังคมมีความสุข มีคุณภาพชีวิตที่ดี มีความเข้มแข็ง
และสามารถขับเคลื่อนสังคมไทยให้เติบโตต่อไปอย่างยั่งยืน

การกำกับดูแลกิจการที่ดี

  บริษัทฯมีการกำหนดนโยบายการกำกับดูแลกิจการที่ดี เพื่อให้คณะกรรมการ ผู้บริหาร
  และพนักงานของบริษัทฯถือปฏิบัติ (ดูรายละเอียดได้ในหน้า 105)

  โดยในปี 2553
  บริษัทฯได้มีการพิจารณาทบทวนนโยบายและแผนงานการพัฒนาการกำกับดูแลกิจการที่ดี
  และดำเนินกิจกรรมอันเกี่ยวเนื่องกับการกำกับดูแลกิจการที่ดีในส่วนต่างๆ ดังนี้

-   กำหนดให้มีเรื่องการปกป้องสิทธิของผู้ถือหุ้นและการส่งเสริมให้ผู้ถือหุ้นใช้สิทธิ
    โดยครอบคลุมสิทธิพื้นฐานตามกฎหมาย เช่น การมีส่วนแบ่งในกำไรของกิจการ
    การซื้อขายหรือโอนหุ้น การได้รับข่าวสาร ข้อมูลของกิจการอย่างเพียงพอ
    การเข้าร่วมประชุมเพื่อใช้สิทธิออกเสียงในที่ประชุมผู้ถือหุ้นเพื่อแต่งตั้งหรือถอดถอนกรรมการ
    กำหนดค่าตอบแทนกรรมการ แต่งตั้งผู้สอบบัญชีและกำหนดจำนวนเงินค่าสอบบัญชี
    และเรื่องอื่นๆที่มีผลกระทบต่อบริษัทฯ เป็นต้น

-   ให้ข้อมูลสำคัญเกี่ยวกับบริษัทฯที่เป็นปัจจุบันผ่านทางเว็บไซต์ของบริษัทฯ

-   เปิดโอกาสให้ผู้ถือหุ้นส่วนน้อยเสนอเรื่องเพื่อบรรจุเป็นวาระการประชุมเป็นการล่วงหน้า
    โดยส่งหนังสือถึงคณะกรรมการผ่านทางเว็บไซต์ หรืออีเมล์

-   เปิดโอกาสให้ผู้ถือหุ้นได้มีเวลาศึกษาข้อมูลประกอบการประชุมล่วงหน้าผ่านเว็บไซต์ของบริษัทฯอย่างน้อย
    30 วันก่อนวันประชุมผู้ถือหุ้น

-   เปิดโอกาสให้ผู้ถือหุ้นแสดงความคิดเห็นและซักถามในเรื่องที่เกี่ยวข้องกับวาระการประชุมหรือเกี่ยวข้องกับบริษัทฯ

-   เปิดโอกาสให้ผู้ถือหุ้นได้เลือกกรรมการเป็นรายคน

-   จัดให้มีนโยบายการให้ข้อมูลการกระทำผิดและการทุจริต การสอบสวน
    และการคุ้มครองผู้ให้ข้อมูล เพื่อให้ฝ่ายจัดการ ผู้บริหาร
    และกรรมการดำเนินการตามนโยบายและหลักการดังกล่าวได้อย่างมีประสิทธิภาพ

-   ดำเนินกิจกรรมการเปิดเผยข้อมูลและความโปร่งใสแก่นักลงทุน (Investors Relation)

    -   เพื่อให้นักลงทุนได้เข้าถึงและเข้าใจข้อมูลของบริษัทฯ อย่างถูกต้องชัดเจน บริษัทฯ
        จัดแถลงผลประกอบการเป็นรายไตรมาส
        ต่อนักวิเคราะห์และนักลงทุนโดยมีผู้บริหารเข้าร่วม
        พร้อมทั้งเปิดโอกาสให้สอบถามข้อมูลจากผู้บริหารโดยตรง

    -   บริษัทฯ ให้ความสำคัญกับนักลงทุนทุกกลุ่มทั้งรายย่อยและสถาบัน
        ทั้งภายในประเทศและต่างประเทศอย่างเท่าเทียม โดยบริษัทฯ เข้าร่วมงาน
        Opportunity Day ที่จัดโดยตลาดหลักทรัพย์แห่งประเทศไทยทุกไตรมาส
        รวมถึงร่วมกับบริษัทหลักทรัพย์ต่างๆ
        ให้ผู้บริหารเข้าพบเพื่อให้ข้อมูลกับนักลงทุนทั้งในประเทศและต่างประเทศ (Roadshow)
        เป็นประจำทุกปี
        รวมทั้งเปิดโอกาสให้นักวิเคราะห์หรือผู้ลงทุนที่สนใจได้เข้าพบผู้บริหารโดยตรงมากที่สุด

    -   บริษัทฯ เน้นความถูกต้อง โปร่งใสและครบถ้วนของข้อมูล โดยมีการนำเสนอข้อมูลต่างๆ
        ที่เกี่ยวข้องผ่านช่องทางต่างๆ อาทิเช่น เว็บไซต์ของตลาดหลักทรัพย์แห่งประเทศไทย
        เว็บไซต์ของนักลงทุนสัมพันธ์ของทางบริษัทฯ
        หรือการส่งจดหมายอิเล็กทรอนิกส์แจ้งเหตุการณ์ข้อมูลสำคัญ

    -   บริษัทฯ มีหน่วยงานนักลงทุนสัมพันธ์ที่ทำหน้าเป็นผู้ดูแลให้ข้อมูลต่อนักลงทุนโดยตรง
        โดยจัดช่องทางสำหรับติดต่อสื่อสารให้กับนักวิเคราะห์หรือนักลงทุนเพื่อติดต่อสื่อสารกับบริษัทฯ
        ได้สะดวก อาทิเช่น การโทรศัพท์โดยตรง, การประชุมทางไกลผ่านโทรศัพท์
        (Conference call) ทั้งนี้
        เพื่อเป็นการหลีกเลี่ยงการปฏิบัติและการใช้ข้อมูลอย่างไม่เป็นธรรมซึ่งอาจนำไปสู่ผลกระทบต่อราคาหลักทรัพย์อย่างไม่เหมาะสม
        บริษัทฯ
        ได้กำหนดช่วงเวลางดติดต่อสื่อสารกับนักวิเคราะห์หรือนักลงทุนข้อมูลเกี่ยวกับข้อมูลทางการเงินก่อนประกาศผลประกอบการในแต่ละไตรมาสล่วงหน้าเป็นเวลา
        1 เดือน
        โดยในช่วงเวลาดังกล่าวผู้บริหารและผู้แทนบริษัทฯจะหลีกเลี่ยงการเปิดเผยข้อมูลเชิงการเงินต่อสาธารณะ
        บริษัทฯ ยึดมั่นในหลักการเปิดเผยข้อมูลอย่างเท่าเทียม
        ทันท่วงทีและเป็นข้อมูลที่ถูกต้องเชื่อถือได้ต่อสาธารณะ

-   จัดให้มีการอบรมและพัฒนาการความรู้แก่กรรมการ

    -   จัดให้มีการปฐมนิเทศกรรมการใหม่ที่ได้รับการแต่งตั้ง

    -   จัดให้มีการบรรยายความรู้ในด้านเทคโนโลยีแก่กรรมการ
        รวมถึงแลกเปลี่ยนความรู้ทางด้านเทคโนโลยีและการบริหารจัดการ

-   ส่งเสริมและเผยแพร่หลักการกำกับดูแลกิจการที่ดีสู่สาธารณะ

    -   การบรรยายเรื่อง “การวางแผนการตรวจสอบประจำปี” ให้แก่การประปานครหลวง

    -   การบรรยายเรื่อง “ระบบงานและกระบวนการตรวจสอบ”
        ให้แก่สำนักงานเลขาธิการที่ประชุมอธิการบดี มหาวิทยาลัยในกำกับของรัฐ

    -   การบรรยายเรื่อง “การบริหารความเสี่ยงและการติดตาม ตรวจสอบภายใน”
        ให้แก่สำนักงานกองทุนสนับสนุนการสร้างเสริมสุขภาพ (สสส.)

    -   จากการที่บริษัทฯได้ให้ความสำคัญต่อการกำกับดูแลกิจการที่ดีมาอย่างต่อเนื่อง ทำให้ในปี
        2553
        บริษัทฯได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน
        (Thai Institute of Directors) ในระดับ “ดีเลิศ” หรือ [][][][][] เป็นปีที่
        2 ติดต่อกัน

ความรับผิดชอบด้านสิ่งแวดล้อม

การเป็นเครือข่ายที่เป็นมิตรต่อสิ่งแวดล้อม

ในฐานะของผู้ให้บริการเครือข่ายโทรศัพท์เคลื่อนที่ภายใต้สัญญาร่วมการงานแบบบีทีโอ
บริษัทฯมีหน้าที่เป็นผู้ลงทุนในการสร้างเครือข่ายเพื่อให้ผู้ใช้บริการสามารถใช้บริการได้อย่างสะดวกและมีประสิทธิภาพ
โดยบริษัทฯมุ่งขยายและพัฒนาคุณภาพของเครือข่ายให้กว้างขวาง
ครอบคลุมพื้นที่การใช้งานของประชากรทั่วประเทศมาอย่างต่อเนื่องโดยคำนึงถึงการเป็นเครือข่ายที่เป็นมิตรต่อสิ่งแวดล้อม
(Green Network) ในรูปแบบต่างๆ ดังนี้

1.  ตั้งทีมศึกษาการนำพลังงานสะอาดหรือพลังงานทดแทนจากธรรมชาติมาประยุกต์ใช้ในการสร้างกระแสไฟฟ้าเพื่อการทำงานของสถานีฐานโทรศัพท์เคลื่อนที่ในรูปแบบต่างๆให้สอดคล้องและเหมาะสมกับในแต่ละพื้นที่ที่สถานีฐานโทรศัพท์เคลื่อนที่ตั้งอยู่
    เพื่อเป็นการลดการใช้พลังงานไฟฟ้าที่เกินความจำเป็น
    โดยไม่ส่งผลกระทบต่อประสิทธิภาพการทำงานของสถานีฐานแต่อย่างใด

2.  การติดตั้งโซล่าเซลล์อันเป็นการนำหลักการเปลี่ยนพลังงานจากแสงอาทิตย์มาใช้เป็นกระแสไฟฟ้าเพื่อจ่ายไฟให้กับอุปกรณ์สื่อสารที่ติดตั้งภายในสถานีฐาน

3.  การติดตั้งกังหันลมเพื่อผลิตกระแสไฟฟ้าจากพลังงานลม
    และนำมาเชื่อมเข้ากับระบบไฟฟ้าหลักจากการไฟฟ้าส่วนภูมิภาค ที่จังหวัดสมุทรสงคราม
    และพื้นที่ภาคตะวันออกชายฝั่งทะเล ที่จังหวัดชลบุรี

4.  การนำน้ำมันไบโอดีเซลมาใช้เป็นเชื้อเพลิงสำหรับเครื่องกำเนิดไฟฟ้า (Generator)
    ในสถานีฐาน

5.  การติดตั้งผนังประหยัดพลังงาน (Insulated Wall)
    เพื่อเป็นการรักษาอุณหภูมิในชุมสายโทรศัพท์ได้นานกว่าเดิม
    โดยไม่จำเป็นต้องใช้เครื่องปรับอากาศขนาดใหญ่อีกต่อไป

6.  การปรับเปลี่ยนการใช้เครื่องปรับอากาศมาเป็นการใช้พัดลมคุณภาพสูงในบางพื้นที่ซึ่งสามารถระบายความร้อนและรักษาการทำงานของอุปกรณ์เครือข่ายได้อย่างมีประสิทธิภาพ

การกำจัดซากแบตเตอรี่โทรศัพท์เคลื่อนที่

ในปี 2553
บริษัทฯได้มีการเปลี่ยนแปลงวิธีการทำลายซากแบตเตอรี่โทรศัพท์เคลื่อนที่ที่มีการใช้งานภายในกิจการขององค์กร
จากเดิมที่ว่าจ้างให้บริษัทที่ได้รับการรับรองมาตรฐานของกระทรวงอุตสาหกรรมนำไปทำลายด้วยการฝังกลบ
เปลี่ยนเป็นการรวบรวมและนำไปเข้ากระบวนการรีไซเคิล
โดยบริษัทที่ได้รับการรับรองมาตรฐานและได้รับการยอมรับจากทั่วโลก

พร้อมกันนี้
บริษัทฯได้ร่วมกับกระทรวงทรัพยากรธรรมชาติและสิ่งแวดล้อมรณรงค์ให้ประชาชนเห็นถึงอันตรายของซากแบตเตอรี่โทรศัพท์เคลื่อนที่หากทิ้งไม่ถูกวิธี
ดังนั้น เพื่อความปลอดภัยของร่างกายและลดมลพิษในสิ่งแวดล้อม
เอไอเอสจึงเชิญชวนให้ประชาชนมาร่วมกันนำแบตเตอรี่โทรศัพท์เคลื่อนที่ที่เสื่อมสภาพหรือไม่ใช้แล้ว
ไม่ว่าจะเป็นตราสินค้าใดหรือรุ่นใด มาทิ้ง ณ สำนักงานบริการเอไอเอส ทั้ง 33 สาขา ทั่วประเทศ
เพื่อนำไปเข้ากระบวนการรีไซเคิลต่อไป

การพัฒนาบริการและการบริหารจัดการเพื่อลดการใช้ปริมาณกระดาษ

เพื่อเป็นการรักษาสิ่งแวดล้อมและลดปริมาณการใช้กระดาษให้กับโลกของเรา
บริษัทฯได้มีการนำเทคโนโลยีสารสนเทศเข้ามาใช้บริหารจัดการภายในองค์กร
และการพัฒนาบริการต่างๆ สำหรับลูกค้า เช่น

-   การยกเลิกพิมพ์ใบแจ้งเงินเดือนด้วยกระดาษ โดยเปลี่ยนมาใช้ระบบใบแจ้งเงินเดือนออนไลน์
    (Online Payslip) สำหรับพนักงานขององค์กรกว่า 8,000 คน

-   ลดงานพิมพ์บนกระดาษที่ไม่จำเป็น โดยหันมาใช้การส่งเอกสารในรูปแบบอีเมล์แทน

-   การออกใบแจ้งค่าใช้บริการ (Billing Invoice)
    สำหรับลูกค้าที่ใช้บริการโทรศัพท์เคลื่อนที่แบบ Postpaid ในรูปแบบอีเมล์ หรือที่เรียกว่า
    “GSM e-Statement”
    และรณรงค์ให้ลูกค้ามาใช้บริการดังกล่าวโดยจัดโปรแกรมส่งเสริมในรูปแบบต่างๆ
    เพื่อเป็นการปลูกจิตสำนึกในการร่วมกันลดการใช้กระดาษซึ่งเป็นการลดภาวะโลกร้อนได้ทางหนึ่ง

การบริหารจัดการเพื่อลดการใช้พลังงาน

-   ปิดระบบแสงสว่างภายในพื้นที่ที่มีแสงสว่างธรรมชาติเข้าถึง และห้องประชุม
    ในช่วงพักเที่ยงและหลังเลิกงาน

-   ปรับลดเวลาการเปิดปิดระบบปรับอากาศ และติดตั้งระบบควบคุมอุณหภูมิที่ 24 องศา

-   เพิ่มสวิตช์ปิด-เปิดหลอดไฟประจำโต๊ะของพนักงาน
    เพื่อให้พนักงานสามารถปิด-เปิดไฟได้เองเมื่อต้องการใช้งานหรือหลังการใช้งาน

-   จัดโครงการ “ปลดปลั๊ก” เพื่อประหยัดพลังงาน
    โดยเป็นการแข่งขันลดการใช้พลังงานในแต่ละชั้น ประจำทุกไตรมาส

-   จัดทำข้อความประชาสัมพันธ์ทุก 2 เดือน
    เพื่อรณรงค์มาตรการประหยัดพลังงานให้แก่พนักงานในสื่อต่างๆของบริษัทฯ

ความรับผิดชอบด้านสังคม

ความรับผิดชอบต่อผู้บริโภค

ตลอดระยะเวลาของการดำเนินธุรกิจ
บริษัทฯมุ่งให้บริการที่ดีด้วยเครือข่ายที่มีคุณภาพและครอบคลุมทุกพื้นที่การใช้งาน
เพื่อให้ผู้ใช้บริการได้รับความสะดวกในการติดต่อสื่อสารอย่างมีประสิทธิภาพ
พร้อมทั้งสรรหาบริการที่ดีและนวัตกรรมใหม่ๆอันเป็นประโยชน์ต่อการดำเนินชีวิตประจำวัน
ตลอดจนสามารถตอบสนองทุกความต้องการของผู้ใช้บริการอย่างคุ้มค่าและเป็นธรรม
โดยได้กำหนดแนวทางปฏิบัติไว้ดังต่อไปนี้

-   การปฏิบัติต่อผู้บริโภคอย่างเป็นธรรม

-   ผลิตสินค้าและบริการที่มีคุณภาพ ตลอดจนพัฒนาบริการใหม่ๆ
    ให้ครอบคลุมความต้องการและไลฟ์สไตล์ที่หลากหลายของลูกค้าทั้งประเภทบุคคลและนิติบุคคล

-   นำเสนอบริการที่ดูแลลูกค้าอย่างครบวงจรตลอดช่วงเวลาการเป็นลูกค้า เช่น
    การดูแลโปรโมชั่นที่ดีที่สุดให้ในช่วง 6 เดือนแรก
    การจัดโปรโมชั่นที่เหมาะสมให้อย่างต่อเนื่องเมื่อโปรโมชั่นใกล้หมด
    การจัดโทรศัพท์เคลื่อนที่ทดแทนกรณีที่เครื่องเดิมสูญหาย
    การดูแลและแจ้งเตือนเมื่อมียอดใช้งานสูงผิดปกติ การส่งมอบสิทธิพิเศษให้ในวันเกิด เป็นต้น

-   สรรหาสิทธิพิเศษต่างๆ ที่เป็นประโยชน์ต่อการดำเนินชีวิตเพื่อนำเสนอแก่ลูกค้า ภายใต้สัญลักษณ์
    “เอไอเอส พลัส” และ “เซเรเนด”
    โดยร่วมกับพันธมิตรทางธุรกิจที่หลากหลายและครอบคลุมทั่วประเทศ

-   เพิ่มช่องทางการบริการให้แก่ลูกค้าสามารถติดต่อได้อย่างสะดวกและกว้างขวางมากยิ่งขึ้น

-   เปิดเผยข่าวสารข้อมูลเกี่ยวกับสินค้าและบริการอย่างครบถ้วน ถูกต้อง
    และไม่บิดเบือนข้อเท็จจริง

-   มีระบบจัดเก็บข้อมูลการใช้บริการของลูกค้า และข้อมูลรายการส่งเสริมการขายต่างๆ
    เพื่อใช้ตรวจสอบในกรณีลูกค้าร้องขอ

-   มีพนักงานที่มีความเข้าใจในตัวสินค้าและบริการของบริษัทฯ ประจำอยู่ ณ ศูนย์บริการต่างๆ
    ทั่วประเทศ เพื่อตอบคำถาม ข้อสงสัย และแก้ไขปัญหาที่เกี่ยวข้องกับการใช้บริการ
    โดยบริษัทฯได้ดำเนินการฝึกอบรมพัฒนาบุคลากรอย่างต่อเนื่องเพื่อการบริการที่มีประสิทธิภาพสูงขึ้น

-   จัดทำสัญญาข้อตกลงการใช้บริการตามหลักเกณฑ์กฎหมายที่เกี่ยวข้องกำหนดไว้ ทั้งนี้
    ข้อสัญญาและเงื่อนไขการใช้บริการมีความชัดเจนทั้งเรื่องอัตราการค่าใช้บริการ
    การชำระค่าใช้บริการ ระยะเวลาการใช้บริการ และการยกเลิกการใช้บริการ เป็นต้น

-   ไม่เปิดเผยข้อมูลของลูกค้า โดยไม่ได้รับอนุญาตจากลูกค้าหรือจากผู้มีอำนาจของกลุ่มบริษัทฯ
    ก่อน เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

-   การคุ้มครองด้านสุขภาพและความปลอดภัยของผู้บริโภค

-   การก่อสร้างเสาสัญญาณ มีความปลอดภัยตามมาตรฐานการก่อสร้างทางวิศวกรรม

-   มีการประเมินการแผ่คลื่นแม่เหล็กไฟฟ้าจากสถานีฐานซึ่งเป็นไปตามมาตรฐานความปลอดภัยของสากล
    และในการติดตั้งสถานีฐาน บริษัทฯ ได้ดำเนินการตามประกาศ กทช. เรื่อง
    หลักเกณฑ์และมาตรการกำกับดูแลความปลอดภัยต่อสุขภาพของมนุษย์จากการใช้เครื่องวิทยุคมนาคม
    พ.ศ.2550

-   มีการติดป้ายสัญลักษณ์การแผ่คลื่นแม่เหล็กไฟฟ้าตามหลักเกณฑ์ที่กฎหมายกำหนด

-   มีการเผยแพร่เอกสารส่งเสริมความรู้ความเข้าใจเกี่ยวกับคลื่นแม่เหล็กไฟฟ้า

-   การบริโภคอย่างยั่งยืน

-   มีการส่งเสริมการจัดเก็บแบตเตอรี่ที่เสื่อมสภาพหรือไม่ใช้แล้วจากผู้บริโภคและประชาชน
    เพื่อนำไปรีไซเคิลตามมาตรฐานที่ได้รับการยอมรับจากทั่วโลก ผ่านโครงการ “เอไอเอส
    คืนแบต คืนโลก”

-   การบริการ การสนับสนุน และการยุติข้อร้องเรียน ข้อโต้แย้งแก่ผู้บริโภค

-   มีบริการเปลี่ยนเครื่องใหม่
    ในกรณีที่ซื้อเครื่องโทรศัพท์แล้วมีการชำรุดบกพร่องหรือไม่สามารถใช้งานได้ตามปกติ ภายใน 7
    วัน หลังจากวันที่ซื้อ

-   มีพนักงานฝ่ายลูกค้าสัมพันธ์ ดูแล แก้ไข ตอบคำถาม และชี้แจงข้อสงสัยปัญหาต่างๆ
    ให้กับลูกค้าเพื่อทำความเข้าใจกับลูกค้าเบื้องต้น

-   มีการโฆษณาประชาสัมพันธ์ผ่านสื่อต่างๆ เช่น วิทยุ โทรทัศน์ หนังสือพิมพ์ นิตยสาร
    เพื่อให้ทราบถึงการบริการของหน่วยงาน Call Center ที่เป็นพนักงานที่ดูแล
    แก้ไขปัญหาต่างๆ ให้กับลูกค้า

-   มีศูนย์รับเรื่องร้องเรียนเพื่อชี้แจง แก้ไข และยุติปัญหาข้อโต้แย้งของลูกค้า

-   การปกป้องข้อมูลและความเป็นส่วนตัวของผู้บริโภค

-   บริษัทฯ มีการจัดเก็บข้อมูลส่วนบุคคลเท่าที่จำเป็นตามที่กฎหมายกำหนดไว้
    และได้รับความยินยอมจากลูกค้า โดยลูกค้า Postpaid ต้องมีการสมัครใช้บริการแจ้งชื่อ-สกุล
    ที่อยู่ สำหรับลูกค้า Prepaid ต้องแสดงตนเป็นผู้ใช้บริการ

-   บริษัทฯมีนโยบายในการเก็บรักษาและป้องกันการเปิดเผยข้อมูลของลูกค้าของลูกค้าอย่างเคร่งครัด

-   บริษัทฯมีระบบให้ลูกค้าสามารถตรวจสอบข้อมูลได้ด้วยตนเอง เช่น e-Service

-   บริษัทฯจัดเก็บข้อมูลของการใช้บริการของลูกค้าย้อนหลังไว้ 3 เดือน ตามกฎหมาย
    ลูกค้าสามารถขอตรวจสอบข้อมูลของตนเองได้

-   บริษัทฯมีระบบป้องกันการเข้าถึงข้อมูลของลูกค้า เช่น กำหนดสิทธิการเข้าข้อมูล
    การใช้รหัสประจำตัวในการเข้าถึงข้อมูล

-   การเข้าถึงบริการที่จำเป็น

-   บริษัทฯ มีระบบการแจ้งเตือนทาง SMS และโทรศัพท์ ในกรณีที่ลูกค้ามีค่าใช้บริการค้างชำระ

-   บริษัทฯ มีรถ Mobile
    เพื่อช่วยเหลือในกรณีที่พื้นที่ให้บริการประสบปัญหาการใช้งานจากเหตุภัยธรรมชาติ

-   การให้ความรู้และสร้างความตระหนัก

-   มีการเผยแพร่เอกสารทำความเข้าใจเกี่ยวกับการแผ่คลื่นแม่เหล็กไฟฟ้าจากสถานี
    และความปลอดภัยจากการใช้เครื่องวิทยุคมนาคม

-   มีศูนย์บริการรับเรื่องร้องเรียน ตลอดจนการแก้ไขปัญหา ความเดือดร้อนให้แก่ลูกค้า

ความรับผิดชอบต่อพนักงาน

การจ้างงาน

ในปี 2553 เป็นปีที่บริษัทฯยังคงรับพนักงานเพิ่มอย่างต่อเนื่อง ทั้งพนักงานที่ปฏิบัติงานด้านบริการ
และพนักงานด้านเทคนิค
เพื่อเตรียมความพร้อมในการบริหารเครือข่ายให้สามารถรองรับเทคโนโลยีใหม่ๆ ในอนาคต
เพื่อร่วมกันพัฒนาและสร้างสรรค์บริการใหม่ๆ

บริษัทฯดำเนินการสรรหาคัดเลือกพนักงาน โดยระบบความเสมอภาค และเป็นธรรม (Merit
System) มีกระบวนการทดสอบข้อเขียน การสัมภาษณ์ โดยคณะกรรมการผู้มีประสบการณ์ ความรู้
และความสามารถอย่างโปร่งใส

บริษัทฯ เน้นการดูแลพนักงานเสมือนสมาชิกในครอบครัวเดียวกัน
พนักงานจะได้รับการดูแลเรื่องค่าตอบแทน สิทธิประโยชน์ และสวัสดิการอย่างเหมาะสม
ภายใต้บรรยากาศการทำงานที่อบอุ่น แบ่งปันประสบการณ์ การช่วยเหลือเกื้อกูลกันระหว่างรุ่นพี่
รุ่นน้อง ส่งเสริมระบบพี่เลี้ยงสอนงาน เพื่อให้พนักงานมีความสุขในการทำงาน

นอกจากนี้ในฐานะที่บริษัทฯเป็นส่วนหนึ่งของสังคมไทย บริษัทฯ
ตระหนักในคุณค่าและความสามารถของพนักงานที่พิการทางสายตา และพิการทางการได้ยิน
โดยเปิดโอกาสให้ผู้พิการได้ปฏิบัติงานในตำแหน่งที่เหมาะสมกับความรู้ความสามารถ
ปัจจุบันมีผู้พิการทางสายตา และผู้พิการทางการได้ยิน ปฏิบัติงานในตำแหน่ง พนักงานลูกค้าสัมพันธ์
ประจำหน่วยงานเอไอเอส คอล เซ็นเตอร์

การบริหารสวัสดิการ

บริษัทฯ จัดให้มีสวัสดิการและสิทธิประโยชน์แก่พนักงาน และครอบครัวพนักงานอย่างสม่ำเสมอ
โดยมีนโยบายการจัดสวัสดิการแบบยืดหยุ่น (Flexi Benefit)
เพื่อให้ตรงกับความต้องการของพนักงานมากที่สุด สวัสดิการที่สำคัญได้แก่

-   การตรวจสุขภาพประจำปี

-   ห้องพยาบาล และแพทย์ประจำ

-   ค่ารักษาพยาบาล การประกันสุขภาพ ประกันชีวิต

-   กองทุนสำรองเลี้ยงชีพ ที่บริษัทฯ ช่วยสมทบเพิ่มอายุการทำงานสูงสุด 7%

-   การให้ทุนบุตรพนักงาน

-   สหกรณ์ออมทรัพย์เอไอเอส

-   ของเยี่ยมผู้ป่วย

-   เงินช่วยกรณีพนักงานสมรส

-   เงินช่วยเหลือกรณีประสบภัยพิบัติ เช่น น้ำท่วม

-   เงินช่วยเหลือกรณีบุคคลในครอบครัว (สามี ภรรยา บุตร) เสียชีวิต

-   อนุญาตให้ลากิจเนื่องในโอกาสวันเกิด หรือเพื่อปฏิบัติภารกิจในการดูแลบุคคลในครอบครัว(สามี
    ภรรยา บุตร) กรณีเจ็บป่วย เป็นต้น

-   ดูแลให้พนักงานมีสุขภาพดี จัดทำศูนย์ออกกำลังกายมาตรฐานภายในบริษัทฯ

นอกจากการจัดสวัสดิการตามปกติแล้ว ในช่วงที่มีการระบาดของไข้หวัดใหญ่สายพันธุ์ใหม่ บริษัทฯ
ได้จัดให้มีมาตรการรณรงค์ให้ความรู้แก่พนักงานในการดูแลและรักษาสุขภาพ
จัดหาวัคซีนที่มีประสิทธิภาพ เพื่อให้บริการฉีดวัคซีนแก่พนักงาน และบุคคลในครอบครัว

การบริหารค่าจ้างและผลตอบแทน

บริษัทฯ ดำเนินนโยบายการบริหารค่าตอบแทนที่ยึดหลักเป็นธรรม เหมาะสม
สอดคล้องตามความรู้ความสามารถ
เหมาะสมตามผลการปฏิบัติงานที่ผ่านกระบวนการประเมินผลการปฏิบัติงาน
ตามความเหมาะสมของตำแหน่งงาน โดยมีการสำรวจค่าตอบแทนกับตลาดแรงงานภายนอก
และบริษัทชั้นนำ เพื่อปรับปรุงค่าตอบแทนให้เหมาะสม สามารถแข่งขันในอุตสาหกรรมเดียวกัน
และเพื่อดึงดูดผู้มีความรู้ ความสามารถใหม่ๆ เข้ามาร่วมงานกับบริษัทฯ

กิจกรรมพนักงานสัมพันธ์ (Employee Relations)

บริษัทฯ จัดกิจกรรมส่งเสริมความสัมพันธ์ที่ดีระหว่างพนักงานกับพนักงาน และพนักงานกับบริษัทฯ
อย่างต่อเนื่อง โดยเปิดโอกาสให้พนักงานได้มีเวทีแสดงความคิดเห็น และร่วมกิจกรรมต่างๆ
หลากหลายรูปแบบ เพื่อสร้างให้เกิดความเป็นน้ำหนึ่งใจเดียวกัน
เกิดความสุขในการทำงานร่วมกันในองค์กร

สำหรับในปี 2553 บริษัทฯยังคงดำเนินกิจกรรมเพื่อส่งเสริมความสัมพันธ์พนักงานมากขึ้น
และปลูกฝังคุณธรรมให้กับพนักงาน พร้อมสร้างจิตสำนึกที่ดีต่อเพื่อนพนักงาน องค์กร
และสังคมระดับประเทศมากขึ้น

-   กิจกรรมพี่เอไอเอสอาสา พาน้องเปิดโลกกว้าง
    จัดขึ้นเพื่อให้พนักงานได้สมัครร่วมเป็นพี่จิตอาสา
    ได้เป็นส่วนหนึ่งในการพัฒนาความรู้ของเยาวชนไทย
    โดยนำนักเรียนในโรงเรียนที่ยากไร้มาเปิดโลกทัศน์หาความรู้จากนอกห้องเรียน อาทิ
    นำนักเรียนจากโรงเรียนบ้านหนองตามิ่ง จังหวัดลพบุรี มาที่ท้องฟ้าจำลองกรุงเทพ
    เพื่อศึกษาหาความรู้ด้านวิทยาศาสตร์และดวงดาว

-   กิจกรรมพี่อาสายิ้มหวานวันเด็ก จากกิจกรรม “ยิ้มหวานวันเด็ก”
    ที่บริษัทฯจัดให้กับเด็กพิการจากสถานสงเคราะห์ต่างๆ ทั่วประเทศต่อเนื่องทุกๆ ปี บริษัทฯ
    มุ่งเน้นให้พนักงานได้ร่วมเป็นพี่อาสาดูแลน้องๆ ที่มาร่วมกิจกรรม โดยให้น้องๆ ได้รับความรัก
    ความอบอุ่น และการดูแลอย่างใกล้ชิดจากพี่ๆ เอไอเอส

-   กิจกรรมงานเลี้ยงฉลองปีใหม่ (Staff Party)
    เป็นกิจกรรมที่จัดขึ้นเพื่อให้พนักงานได้พบปะสังสรรค์
    สร้างความสัมพันธ์ที่ดีระหว่างพนักงานกับพนักงาน และพนักงานกับบริษัทฯ มากขึ้น
    โดยรูปแบบกิจกรรมจะแตกต่างกันไป

-   กิจกรรมวันครอบครัวเอไอเอส (AIS Family Day) กิจกรรมจัดขึ้นให้กับผู้บริหาร
    พนักงานและครอบครัวได้พบปะและร่วมกิจกรรมต่างๆ เพื่อสร้างความสัมพันธ์อันดีระหว่างกัน

-   โครงการเพื่อนช่วยเพื่อน
    เป็นโครงการที่จัดขึ้นเพื่อเป็นศูนย์กลางความช่วยเหลือจากเพื่อนพนักงานสู่เพื่อนพนักงานในองค์กรเดียวกัน
    อาทิ หากพนักงานประสบความเดือดร้อนเจ็บป่วย หรือประสบภัยพิบัติ
    พนักงานทุกคนสามารถช่วยเหลือโดยโอนเงินผ่านบัญชีของพนักงานที่ได้รับความเดือดร้อน
    ซึ่งจะช่วยบรรเทาความเดือดร้อนได้อย่างทันท่วงที

-   กิจกรรมวันแม่ บริษัทฯ จัดให้ผู้บริหารและพนักงานได้ร่วมทำบุญตักบาตรพระภิกษุสงฆ์ จำนวน
    179 รูป และบริจาคเงินให้กับวัดพระบาทน้ำพุ
    พร้อมแจกต้นมะลิให้กับพนักงานบริเวณหน้าอาคารชินวัตร 1 พร้อมทั้งจัดกิจกรรม “Cake for
    Mom”
    ขึ้นเพื่อให้พนักงานได้มีส่วนร่วมกิจกรรมแต่งหน้าเค้กและนำกลับไปให้คุณแม่เพื่อแสดงถึงความรักที่มีต่อแม่

-   กิจกรรมวันพ่อ จัดให้ผู้บริหารและพนักงานได้ร่วมทำบุญตักบาตรพระภิกษุสงฆ์ จำนวน 184 รูป
    และบริจาคเงินให้กับวัดพระบาทน้ำพุ
    พร้อมแจกต้นพุทธรักษาให้กับพนักงานบริเวณหน้าอาคารชินวัตร 1

-   กิจกรรมรดน้ำดำหัวครอบครัวเอไอเอสในวันสงกรานต์
    เพื่อให้พนักงานได้สืบสานวัฒนธรรมไทยที่ดีงาม
    และเปิดโอกาสให้พนักงานได้ใกล้ชิดกับผู้บริหารมากขึ้น บริษัทฯ
    ได้จัดให้มีการรดน้ำขอพรจากผู้บริหารของบริษัทฯ

-   กิจกรรมขายสินค้าราคาพิเศษ (AIS Gift Fair) จัดขึ้นเป็นประจำ ปีละ 2 ครั้ง
    บริเวณลานจอดรถอาคารชินวัตร 1 โดยให้พนักงานได้มีส่วนร่วมในการออกร้านเป็นผู้ขายสินค้า
    และยังสามารถเลือกซื้อสินค้าราคาพิเศษจากบริษัทผู้ผลิตรายใหญ่ที่นำสินค้ามาออกร้าน
    ทั้งนี้ภายในงานได้สอดแทรกกิจกรรมเพื่อสังคม อาทิ
    สอยดาวการกุศลนำรายได้ไปช่วยเหลือผู้ประสบภัยน้ำท่วม เป็นต้น

-   กิจกรรมเพื่อบุตรหลานพนักงาน (One Day Camp)
    จัดขึ้นให้กับบุตรหลานของพนักงานที่อยู่ในช่วงเวลาปิดภาคเรียน
    ได้มีโอกาสเข้าร่วมกิจกรรมที่บริษัทฯ จัดขึ้นภายใน 1 วัน
    โดยกิจกรรมจะสอดแทรกการพัฒนาความคิดสร้างสรรค์ ความกล้าแสดงออก
    และการใช้เวลาว่างให้เกิดประโยชน์

-   กิจกรรมวันก่อตั้งบริษัทฯ ปีนี้เป็นปีที่บริษัทฯ ครบรอบการเปิดให้บริการปีที่ 20
    ผู้บริหารและพนักงานร่วมกันทำบุญเพื่อความเป็นสิริมงคล
    พร้อมทั้งร่วมกิจกรรมรวมพลังเพื่อสร้างความเป็นน้ำหนึ่งใจเดียวกัน

-   กิจกรรมโหวตภาพพนักงาน (Voting Picture)
    กิจกรรมที่สร้างให้เกิดความสัมพันธ์ที่ดีระหว่างพนักงานด้วยกัน
    โดยพนักงานจะส่งรูปภาพตามหัวข้อที่บริษัทฯ กำหนด อาทิ เทศกาลลอยกระทง บริษัทฯ
    จะให้พนักงานส่งรูปภาพที่ถ่ายในวันลอยกระทงกับครอบครัวหรือเพื่อนๆ
    เข้ามาให้เพื่อนพนักงานโหวตภาพเพื่อชิงรางวัล

การพัฒนาบุคลากร

บริษัทฯ มีความมุ่งมั่นในการรักษา และพัฒนาบุคลากรให้มีคุณภาพระดับมืออาชีพ
โดยเปิดโอกาสให้พนักงานได้แสดงศักยภาพอย่างเต็มความสามารถ
ดังนั้นจึงมีนโยบายในการพัฒนาศักยภาพของบุคลากรในทุกระดับอย่างจริงจังและต่อเนื่อง
รวมทั้งสร้างสรรค์และส่งเสริมค่านิยมในการทำงานและวัฒนธรรมองค์กร
เพื่อให้พนักงานทุกคนทำงานร่วมกันได้อย่างมีความสุข เป็นน้ำหนึ่งใจเดียวกัน
และสามารถนำพาองค์กรไปสู่จุดหมายที่เป็นความสำเร็จร่วมกันได้อย่างยั่งยืน

ในปี 2553 นี้ บริษัทฯได้มุ่งเน้นและให้ความสำคัญกับการพัฒนาบุคลากรให้มีความคิดริเริ่ม
มีความสามารถในการสร้างสรรค์บริการและนวัตกรรมใหม่ (Innovation) อย่างต่อเนื่อง
สอดคล้องกับความก้าวหน้าทางเทคโนโลยีที่มีการเปลี่ยนแปลงอย่างรวดเร็ว ทั้งนี้
เพื่อสร้างความแตกต่างและเพิ่มขีดความสามารถในการแข่งขันให้กับองค์กร
และจากกระแสความเปลี่ยนแปลงของสภาพแวดล้อมทั้งภายในและภายนอกที่เกิดขึ้นนั้น
ได้ส่งผลให้กระบวนการทำงานต่างๆ มีความสลับซับซ้อนมากขึ้น บริษัทฯ
จึงมีนโยบายพัฒนาทักษะและยกระดับองค์ความรู้ด้าน Control Self Assessment
ให้กับผู้บริหารทุกระดับ เพื่อสร้างให้เกิดระบบการควบคุมภายในที่ดีและพัฒนาระบบงานให้ทันสมัย
ซึ่งจะส่งผลให้องค์กรสามารถบรรลุเป้าหมายทางธุรกิจได้อย่างสัมฤทธิ์ผล

นอกจากนี้ บริษัทฯ ยังได้ดำเนินโครงการพัฒนาบุคลากรให้มีความรู้ ทักษะ และศักยภาพที่เหมาะสม
สอดคล้องกับแผนความก้าวหน้าในสายอาชีพมาโดยตลอด
ทั้งทักษะด้านวิชาชีพเฉพาะทางและทักษะด้านการบริหาร
เพื่อเพิ่มพูนประสิทธิภาพในการทำงานและคุณภาพในการให้บริการลูกค้า โดยจัดให้มีการอบรม
สัมมนา ดูงาน ทั้งในและต่างประเทศ การหมุนเปลี่ยนเรียนงาน การโอนย้ายงาน
มีการวางแผนพัฒนาความก้าวหน้าในอาชีพ (Career Advancement) โดยใช้ระบบ
Competency-Based Development
รวมทั้งดำเนินโครงการพัฒนากลุ่มพนักงานที่มีศักยภาพและความสามารถโดดเด่น (Talent
Management Program)
มีการดำเนินโครงการพัฒนาศักยภาพผู้บริหารเพื่อเตรียมความพร้อมสำหรับตำแหน่งงานสำคัญ
(Succession Planning Program) การให้ทุนการศึกษากับพนักงาน
เพื่อศึกษาต่อในระดับปริญญาโททั้งในและต่างประเทศ

การจัดการความรู้ (Knowledge Management: KM)

บริษัทฯ มีรูปแบบการพัฒนาต่อยอดองค์ความรู้ระดับบุคคล ทีม และองค์กร โดยใช้หลักการ
“การจัดการความรู้” ซึ่งใช้ระบบการบริหารจัดการความรู้ (Knowledge Management System)
ในรูปแบบ Website ภายใต้ชื่อ “Nokhook”
ที่มีการออกแบบให้สอดคล้องกับกระบวนการจัดการธุรกิจหลัก (Core Business Process)
เพื่อให้พนักงานทุกคน ทุกระดับ สามารถเข้าถึงข้อมูล ความรู้ และเครื่องมือที่ใช้ในการทำงาน
(Job Aids) ได้อย่างรวดเร็ว และมีประสิทธิภาพ ที่สำคัญอย่างยิ่งในยุค Social Media
ซึ่งมีอิทธิพลต่อสังคมปัจจุบัน พนักงานได้ใช้ Nokhook เป็นช่องทางแลกเปลี่ยนเรียนรู้
ต่อยอดประสบการณ์ และเกิดแนวคิดเชิงนวัตกรรม จึงทำให้บริษัทฯ
มีการพัฒนาการบริการที่สามารถมอบประสบการณ์ที่ดีให้แก่ลูกค้าได้อย่างต่อเนื่อง

ความปลอดภัยและอาชีวอนามัย และสภาพแวดล้อมในการทำงาน

บริษัทฯ และบริษัทในเครือได้แต่งตั้งคณะกรรมการความปลอดภัย อาชีวอนามัย
และสภาพแวดล้อมในการทำงาน (คปอ.) เพื่อปฏิบัติงานตามที่กฎหมายกำหนด
โดยมีทั้งในส่วนที่เป็นตัวแทนระดับบังคับบัญชา และตัวแทนระดับพนักงาน ร่วมเป็นกรรมการ
โดยมีการแต่งตั้ง คปอ.ที่ดูแลแยกไปแต่ละสถานประกอบการ อันได้แก่ อาคารชินวัตรทาวเวอร์ 1
อาคารชินวัตรทาวเวอร์ 2 อาคารอีเอสวี อาคารพหลโยธินเซ็นเตอร์ อาคารพหลโยธินเพลส
และคลังสินค้า

คปอ. จะมีหน้าที่ในการวางแผนและติดตามการดำเนินงานที่เกี่ยวข้องกับความปลอดภัย อาชีวอนามัย
และสภาพแวดล้อมในการทำงาน ร่วมกับหน่วยงานปฏิบัติการอื่นๆ ซึ่งผลงานที่ผ่านมา อาทิ

-   การตรวจสอบนโยบายความปลอดภัย อาชีวอนามัย และสภาพแวดล้อมในการทำงาน

-   การวางแผนและติดตามแผนการทำงานด้านความปลอดภัย

-   การสำรวจความปลอดภัยทุกเดือน และติดตามการปรับปรุงแก้ไขประเด็นที่ได้จากการสำรวจ

-   การเพิ่มช่องทางการรับแจ้งหรือรายงานความไม่ปลอดภัยจากพนักงาน (AIS Safety)
    เพื่อให้ คปอ.รับทราบเพื่อพิจารณาโอกาสในการปรับปรุง

-   การพิจารณาและสนับสนุนการจัดทำ
    และการฝึกซ้อมแผนเตรียมการป้องกันและตอบสนองเหตุไฟไหม้ การฝึกซ้อมดับเพลิง
    และการฝึกซ้อมอพยพหนีไฟประจำปี

การส่งเสริมการฝึกอบรมด้านความปลอดภัย

บริษัทฯ ให้การสนับสนุนการฝึกอบรมหลักสูตรด้านความปลอดภัยตามที่กฎหมายกำหนด ดังนี้

-   การฝึกอบรมหลักสูตร คณะกรรมการความปลอดภัย อาชีวอนามัย
    และสภาพแวดล้อมในการทำงาน ให้กับ ผู้ดำรงตำแหน่ง คปอ.

-   การฝึกอบรมหลักสูตร เจ้าหน้าที่ความปลอดภัยระดับหัวหน้างาน ให้กับพนักงานระดับหัวหน้างาน

-   การฝึกอบรมหลักสูตร เจ้าหน้าที่ความปลอดภัยระดับบริหาร ให้กับพนักงานระดับบังคับบัญชา

การมีส่วนร่วมและการพัฒนาชุมชน

นอกจากความตั้งใจในการดำเนินธุรกิจอย่างมืออาชีพและเพื่อตอบสนองต่อกลุ่มผู้มีส่วนได้ส่วนเสียของบริษัทฯทุกกลุ่มอย่างสมดุลแล้ว
บริษัทฯยังมีความเต็มใจที่จะตอบแทนสังคมเพื่อสร้างความสุขและความเข้มแข็งให้แก่สังคมไทยอย่างยั่งยืน
ด้วยการดำเนินกิจกรรมในรูปแบบต่างๆ ดังนี้

1.  โครงการสานรัก สนับสนุนสถาบันครอบครัว

เป็นโครงการที่จัดขึ้นตั้งแต่ปี 2542 เพื่อสนับสนุนและส่งเสริมความสัมพันธ์ที่ดีของสมาชิกในครอบครัว
และเป็นสื่อกลางในการจุดประกายความคิดให้แก่คนในสังคมตระหนักถึงความรัก
ความอบอุ่นของสมาชิกในครอบครัว โดยล่าสุดในปี 2553 ได้ดำเนินกิจกรรมภายใต้โครงการ
“สานรัก” ดังนี้

-   นำเสนอภาพยนตร์โฆษณาชุด “อาทิตย์ละครั้ง”
    เพื่อรณรงค์ให้สมาชิกในครอบครัวมีโอกาสทำกิจกรรมร่วมกัน อย่างน้อยสัปดาห์ละหนึ่งครั้ง

-   จัดกิจกรรม “เอไอเอส แฟมิลี่ วอล์ค แรลลี่” ครั้งที่ 11 สมทบทุนมูลนิธิอานันทมหิดล ตอน
    “สานรัก ผจญขุมทรัพย์โจมสลัด” ณ จังหวัดชลบุรี

-   จัดกิจกรรม “เอไอเอส แฟมิลี่ แรลลี่ เพื่อสายใจไทย” ครั้งที่ 18
    ชิงถ้วยพระราชทานสมเด็จพระเทพรัตนราชสุดาฯ สยามบรมราชกุมารี ตอน
    “อาทิตย์ละครั้ง...สานพลังครอบครัว” ณ จังหวัดประจวบคีรีขันธ์

2.  การเปิดโอกาสและช่วยเหลือสังคมในด้านต่างๆ

  2.1 ด้านการบรรเทาทุกข์

-   ถังน้ำใจเอไอเอส เพื่อไทยไม่ขาดน้ำ

  บริษัทฯได้สานต่อการมอบถังกักเก็บน้ำให้แก่ชุมชนที่ประสบปัญหาภัยแล้งอย่างต่อเนื่อง
  เพื่อร่วมเฉลิมพระเกียรติพระบาทสมเด็จพระเจ้าอยู่หัว ในโอกาสครบ 60 ปี
  พระราชพิธีบรมราชาภิเษก

-   เอไอเอส รวมใจบรรเทาภัยน้ำท่วม

  ในปี 2553
  ได้เกิดวิกฤติน้ำท่วมในหลายพื้นที่ของประเทศทำให้ประชาชนได้รับความเดือดร้อนจากอุทกภัยครั้งนี้เป็นจำนวนมาก
  บริษัทฯได้ให้ความช่วยเหลือทั้งการให้บริการโทรศัพท์เคลื่อนที่โดยไม่เสียค่าใช้จ่ายแก่ผู้ประสบภัยในพื้นที่
  และการมอบถุงยังชีพในโครงการ “เอไอเอสรวมใจบรรเทาภัยน้ำท่วม”
  ให้แก่ผู้ประสบอุทกภัยทั่วประเทศ รวมทั้งการมอบเงิน 2
  ล้านบาทและสนับสนุนถุงยังชีพให้แก่หน่วยงานภาครัฐและสื่อมวลชนที่เป็นสื่อกลางในการระดมให้ความช่วยเหลือผู้ประสบอุทกภัย

-   เอไอเอสรวมใจบรรเทาภัยหนาว

  บริษัทฯมอบผ้าห่มกันหนาวเพื่อช่วยเหลือและบรรเทาความเดือดร้อนให้แก่พี่น้องประชาชนในพื้นที่ประสบภัยหนาวในภาคเหนือและภาคตะวันออกเฉียงเหนือ
  เป็นจำนวน 15,000 ผืน

  2.2 ด้านการศึกษา

-   เอไอเอส แนะแนวว่าที่บัณฑิต ก้าวสู่วัยทำงานที่สดใส

  ในปี 2553
  บริษัทฯได้จัดกิจกรรมสัมมนาให้ความรู้การเตรียมความพร้อมในการสมัครงานและการสัมภาษณ์งานให้แก่นิสิตนักศึกษา
  ชั้นปีที่ 4 ใน 5 จังหวัดคือ กรุงเทพฯ ขอนแก่น เชียงใหม่ สงขลา และชลบุรี
  เพื่อเพิ่มความสำเร็จในการได้งานทำของนิสิตที่กำลังจะสำเร็จการศึกษา

-   การจัดทำหนังสือ “สถาปัตยกรรมในสมัยพระพุทธเจ้าหลวง” เพื่อรำลึก 100 ปี
    แห่งการสวรรคตของพระบาทสมเด็จพระจุลจอมเกล้าเจ้าอยู่หัว
    และเผยแพร่ให้แก่ห้องสมุดต่างๆเพื่อให้นักเรียนนักศึกษาและคนรุ่นหลังนำไปศึกษาต่อไป

-   เรารักษ์ต้นน้ำ

  บริษัทฯ ได้ร่วมกับสถาบันเศรษฐกิจพอเพียง จัดกิจกรรม “เรารักษ์ต้นน้ำ จากเอไอเอส สานรัก”
  เพื่อปลูกจิตสำนึกในการรักษ์น้ำให้แก่คนในชุมชน
  อันจะก่อให้เกิดการร่วมกันดูแลรักษาแหล่งน้ำในพื้นที่ของตนเอง
  พร้อมทั้งสนับสนุนความรู้และทุนทรัพย์ให้แก่ชุมชนเพื่อจัดตั้งเป็นศูนย์การเรียนรู้อย่างยั่งยืน

-   งานเยี่ยมชมองค์กร

  บริษัทฯ เปิดโอกาสให้นิสิต นักศึกษาจากสถาบันการศึกษา
  และบุคลากรจากหน่วยงานภาครัฐและภาคเอกชนได้รับข้อมูลความรู้ในการบริหารงานของบริษัทฯ
  เพื่อเพิ่มพูนความรู้และนำไปใช้เพื่อพัฒนาปรับปรุงประสิทธิภาพในการดำเนินงานต่อไป

-   การสนับสนุนการสร้างอาคารวิศวกรรมศาสตร์ 100 ปี สำหรับเป็นพื้นที่โครงการวิจัย
    ด้วยการมอบเงินทุน 1 ล้านบาท แก่คณะวิศวกรรมศาสตร์ จุฬาลงกรณ์มหาวิทยาลัย

-   การสนับสนุนสื่อการเรียนการสอนให้แก่สำนักงานคณะกรรมการการอาชีวศึกษา
    และมูลนิธิพระดาบส ด้วยการมอบโทรศัพท์เคลื่อนที่โฟนวัน จำนวน 1,880 เครื่อง
    เพื่อให้นักศึกษาในสายอาชีพมีโอกาสศึกษาทดลองจากอุปกรณ์จริง

-   การจัดประกวดแผนพัฒนาธุรกิจแก่นิสิตนักศึกษา ด้วยโครงการ “วัน-ทู-คอล! แบรนด์เอจ
    อวอร์ด” พร้อมมีการอบรมให้ความรู้การทำธุรกิจและมอบทุนการศึกษา

  2.3 การช่วยเหลือและให้โอกาส

-   เอไอเอส ยิ้มหวานวันเด็ก สานรักเพื่อน้องพิการ ในโอกาสวันเด็กแห่งชาติ บริษัทฯ
    ได้นำเด็กพิการและเด็กด้อยโอกาสทางสังคมจากสถานสงเคราะห์ 12 แห่ง จำนวน 500 คน
    ร่วมกิจกรรมวันเด็ก ณ อาคารชินวัตร 1
    เพื่อสนับสนุนให้เด็กทุกคนได้มีโอกาสต่างๆทางสังคมอย่างเท่าเทียมกัน

-   กองทุน “เอไอเอส เพื่อผู้สูงอายุ ในมูลนิธิราชประชานุเคราะห์ ในพระบรมราชูปถัมภ์”

4.  ด้านกีฬา

-   ลานกีฬา เอไอเอส

  บริษัทฯได้ทำการปรับปรุงซ่อมแซมลานกีฬา เอไอเอส จำนวน 6 สนามในพื้นที่ 3 แห่ง
  ในเขตกรุงเทพฯ เพื่อให้เยาวชนได้ใช้เวลาว่างให้เป็นประโยชน์และเพื่อสุขภาพที่สมบูรณ์แข็งแรง

-   AIS Regional League ลีกแห่งชาติ

  การสนับสนุนกีฬาระดับชาติ “AIS Regional League ลีกแห่งชาติ”
  เพื่อร่วมพัฒนาวงการฟุตบอลไทยให้ก้าวไปสู่ระดับสากลมากยิ่งขึ้น
  พร้อมทั้งมอบเงินรางวัลและค่าโทรฟรีตลอดทั้งปี ให้กับทีมที่ได้รับรางวัลชนะเลิศ

3.  การเป็นแบบอย่างที่ดีของสังคม

    -   การผลิตรายการสารคดี “สานรัก คนเก่งหัวใจแกร่ง” เผยแพร่ทางโทรทัศน์
        เพื่อเป็นแบบอย่างที่ดีให้แก่เยาวชน และเชิดชูเยาวชนที่เป็นคนดี มีความกตัญญู ต่อสู้ชีวิต
        ช่วยเหลือครอบครัว และใฝ่ศึกษา ซึ่งดำเนินการมาแล้วเป็นปีที่ 10 โดยในปี 2553 นี้
        รายการ “สานรัก คนเก่งหัวใจแกร่ง” ได้เปลี่ยนแปลงเวลาออกอากาศจากช่อง NBT
        มาเป็นช่อง 5 ทุกวันจันทร์ เวลา 13.15 – 13.40 น.

    -   การมอบทุนการศึกษาให้แก่เยาวชนในโครงการ “สานรัก คนเก่งหัวใจแกร่ง”
        ที่ได้รับการออกอากาศทางโทรทัศน์เป็นประจำทุกสัปดาห์ โดยในปี 2553
        ได้มอบทุนการศึกษาไปเป็นเงินประมาณ 2.5 ล้านบาท

    -   การผลิตซีดีรายการ “สานรัก คนเก่งหัวใจแกร่ง”
        เพื่อเป็นสื่อการเรียนการสอนด้านจริยธรรมคุณธรรม
        และนำไปมอบให้แก่โรงเรียนในสังกัดสำนักงานเขตพื้นที่การศึกษาทั่วประเทศ
        โรงเรียนตำรวจตระเวนชายแดน สำนักงานพระพุทธศาสนาแห่งชาติ
        และประชาชนทั่วไปที่สนใจ

    -   การจัดกิจกรรม “สานรัก คนเก่งหัวใจแกร่งสัญจร” โดยนำเยาวชนในโครงการสานรัก
        คนเก่งหัวใจแกร่ง ไปพบปะพูดคุยแลกเปลี่ยนแนวคิดการต่อสู้ชีวิตแก่นักเรียนและเยาวชน
        โดยในปี 2553 ได้จัดกิจกรรมดังกล่าวในศูนย์ฝึกและอบรมเด็กและเยาวชน เขต 5
        จ.อุบลราชธานี และศูนย์ฝึกและอบรมและเยาวชน บ้านกาญจนาภิเษก จ.นครปฐม

    -   การจัดแคมป์เยาวชนสานรัก คนเก่งหัวใจแกร่ง ครั้งที่ 4
        เพื่อเปิดโอกาสให้เยาวชนในโครงการฯได้เปิดโลกทัศน์และประสบการณ์ในการเรียนรู้นอกห้องเรียน

4.  การปลูกจิตสำนึกให้พนักงานช่วยเหลือสังคม

บริษัทฯมีนโยบายส่งเสริมการเป็นผู้ทำประโยชน์เพื่อสังคมให้แก่พนักงาน
โดยเมื่อเกิดวิกฤติแก่พี่น้องประชาชน เช่น วิกฤติน้ำท่วมที่อำเภอหาดใหญ่ จังหวัดสงขลา
ในเดือนพฤศจิกายน 2553 ที่ผ่านมา
บริษัทฯได้สนับสนุนให้พนักงานที่มีจิตอาสาเดินทางไปช่วยเหลือและแจกถุงยังชีพให้แก่ผู้ประสบภัยน้ำท่วม
โดยให้ค่าเดินทาง ค่าอาหาร ที่พัก และเบี้ยเลี้ยงแก่พนักงาน และยังคงนับเป็นวันทำงานตามปกติ

รางวัลแห่งความภาคภูมิใจ

- บริษัทฯได้รับรางวัลบริษัทยอดเยี่ยมแห่งปี 2553 (Best Public Company of the Year
2010)
ในฐานะที่เป็นบริษัทจดทะเบียนในตลาดหลักทรัพย์แห่งประเทศไทยที่มีผลการดำเนินงานยอดเยี่ยมในรอบปี
ซึ่งจัดขึ้นโดยวารสารการเงินธนาคาร

- บริษัทฯ ได้รับการจัดอันดับเป็นบริษัทดีเด่นอันดับที่ 9
ของประเทศไทยในแง่ของรักษาชื่อเสียงไว้ได้ท่ามกลางสภาพแวดล้อมที่ท้าทาย
จากการจัดอันดับโดยหนังสือพิมพ์วอลล์สตรีทเจอร์นัล

- บริษัทฯได้รับรางวัลผู้บริหารยอดเยี่ยมแห่งปี 2553 (Best CEO)
รางวัลผู้บริหารด้านการเงินยอดเยี่ยม (Best CFO) และรางวัลนักลงทุนสัมพันธ์ยอดเยี่ยม (Best
IR) ในกลุ่มอุตสาหกรรมเทคโนโลยี จากสมาคมนักวิเคราะห์หลักทรัพย์

- โทรศัพท์เคลื่อนที่ระบบจีเอสเอ็ม แอดวานซ์ และวัน-ทู-คอล!
ได้รับการจัดอันดับให้เป็นระบบโทรศัพท์เคลื่อนที่ที่น่าเชื่อถือที่สุดอันดับที่ 1 และ 2 ตามลำดับ
ประจำปี 2010 จากผลสำรวจของนิตยสาร BrandAge ซึ่งเป็นนิตยสารทางการตลาดชั้นนำของไทย

- บริษัทฯ ได้รับโล่ที่ระลึกจากคณะกรรมการกิจการโทรคมนาคมแห่งชาติ
ในฐานะเป็นหน่วยงานที่ให้ความสำคัญต่อการพัฒนาคุณภาพชีวิตคนตาบอดและผู้ด้อยโอกาสมาอย่างต่อเนื่อง

- บริษัทฯ ได้รับประกาศเชิดชูเกียรติคุณผู้ทำคุณประโยชน์ดีเด่น โครงการสานรัก คนเก่งหัวใจแกร่ง
ประเภทสื่อที่นำเสนอกิจกรรมที่เป็นประโยชน์ต่อผู้อยู่ในภาวะยากลำบาก
จากกระทรวงการพัฒนาสังคมและความมั่นคงของมนุษย์

- ภาพยนตร์โฆษณาชุด “อาทิตย์ละครั้ง” โดยโครงการสานรัก
ซึ่งเป็นโครงการสนับสนุนสถาบันครอบครัวของบริษัทฯ ได้รับรางวัลสื่อมวลชนดีเด่น ประจำปี 2553
สาขาภาพยนตร์โฆษณาดีเด่น

บุคลากร

ณ วันที่ 31 ธันวาคม 2553 บริษัทฯ และบริษัทย่อย (รวม 12 บริษัท) มีพนักงานทั้งสิ้น 9,015 คน
(รวมพนักงานชั่วคราว) โดยแบ่งตามสายงานหลักได้ดังนี้

  ----------------------------- ------------- --- ------------ --------------------- ------------- -------------
  บริษัท เอไอเอส                                    เอเอ็มพี /                                         
                                                  เอเอ็มซี /                                         
                                                  เอดีซี /                                           
                                                  เอไอเอ็น /                                        
                                                  ดับบลิวดีเอส /                                      
                                                  เอสบีเอ็น /                                        
                                                  เอดับบลิวเอ็น /                                     
                                                  เอฟเอ็กซ์แอล /                                     
                                                  เอ็มเอ็มที                                          

  สายงานหลัก                     จำนวนพนักงาน                                          จำนวนพนักงาน   

  ปฏิบัติการ                       669               เอเอ็มพี                             30            

  พัฒนาโซลูชั่นส์                    22                เอเอ็มซี                             4             

  บริหารลูกค้าและการบริการ          583               เอดีซี                               170           

  การตลาด                       1,105             เอไอเอ็น                            32            

  ปฏิบัติการด้านบริการ               466               ดับบลิวดีเอส                          468           

  การเงินและบัญชี                  234               เอสบีเอ็น                            97            

  สนับสนุน                        280               เอดับบลิวเอ็น                         36            

  สำนักปฏิบัติการภูมิภาค              6                 เอฟเอ็กซ์แอล                         56            

  สำนักปฏิบัติการภูมิภาค - ภาคกลาง    228               เอ็มเอ็มที                            778           

  สำนักปฏิบัติการภูมิภาค - ภาคตะวันออก 224                                                                

  สำนักปฏิบัติการภูมิภาค - ภาคเหนือ    302                                                                

  สำนักปฏิบัติการภูมิภาค -            374                                                                
  ตะวันออกเฉียงเหนือ                                                                                  

  สำนักปฏิบัติการภูมิภาค - ภาคใต้      298                                                                

  รวม                           4,791             รวม                                1,671         

                                                                                                   

  เอซีซี                                                         ดีพีซี                                 

  สายงานหลัก                     จำนวนพนักงาน                    สายงานหลัก                           จำนวนพนักงาน

  กรรมการผู้จัดการ                 11                                                                 

  สำนักลูกค้าสัมพันธ์                 1,058                          ธุรกิจการค้าเครื่องลูกข่าย                 

  ฝ่ายปฏิบัติการบริหารลูกค้าสัมพันธ์      263                            บัญชีและบริหารสินเชื่อ                    9

  ฝ่ายประกันคุณภาพงานบริการ         60                             การตลาด-การขาย                      3

  ฝ่ายบริหารกลุ่มลูกค้าผู้ใช้บริการสูง     326                            คลังสินค้า และระบบขนส่ง                 

  ฝ่ายบริหารคู่ค้าสัมพันธ์              441                            วิศวกรรม                             47

  ฝ่ายพัฒนาและวิเคราะห์การปฏิบัติการ   72                             สนับสนุน                              6

  สำนักบริหารทรัพยากร              227                                                                

  รวม                           2,488                          รวม                                 65
  ----------------------------- ------------- --- ------------ --------------------- ------------- -------------

สำหรับปี 2553 ค่าตอบแทนรวมของบุคลากรของบริษัทฯ และบริษัทย่อย ประกอบด้วย เงินเดือน
โบนัส และเงินสมทบกองทุนสำรองเลี้ยงชีพ มีจำนวนทั้งสิ้น 4,494.33 ล้านบาท